ΚΑΝΟΝΙΣΜΌΣ (ΕΕ) αριθ. 542/2010 ΤΟΥ ΣΥΜΒΟΥΛΊΟΥ της 3ης Ιουνίου 2010 για την τροποποίηση της απόφασης 2008/839/ΔΕΥ σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης και ιδίως το άρθρο 74, την πρόταση της Ευρωπαϊκής Επιτροπής, τη γνώμη του Ευρωπαϊκού Κοινοβουλίου, Εκτιμώντας τα ακόλουθα: (1) Το σύστημα πληροφοριών Σένγκεν δεύτερης γενιάς (SIS II) θεσπίστηκε με τον κανονισμό (ΕΚ) αριθ. 1987/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη δημιουργία, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (1) και την απόφαση 2007/533/ΔΕΥ του Συμβουλίου, της 12ης Ιουνίου 2007, σχετικά με την εγκατάσταση, τη λειτουργία και τη χρήση του συστήματος πληροφοριών Σένγκεν δεύτερης γενιάς (SIS II) (2). (2) Οι όροι, οι διαδικασίες και οι αρμοδιότητες που εφαρμόζονται στη μετάβαση από το SIS 1+ στο SIS II θεσπίζονται με τον κανονισμό (ΕΚ) αριθ. 1104/2008 του Συμβουλίου, της 24ης Οκτωβρίου 2008, σχετικά με τη μετάβαση από το σύστημα πληροφοριών Σένγκεν (SIS 1+) στο σύστημα πληροφοριών Σένγκεν δεύτερης γενιάς (SIS II) (3) και την απόφαση 2008/839/ΔΕΥ του Συμβουλίου (4). Ωστόσο, αυτές οι πράξεις θα λήξουν το αργότερο στις 30 Ιουνίου 2010. (3) Οι προϋποθέσεις για τη μετάβαση από το SIS 1+ στο SIS II δεν θα έχουν εκπληρωθεί μέχρι την 30ή Ιουνίου 2010. Επομένως, για να αρχίσει να λειτουργεί το SIS II όπως απαιτείται από τον κανονισμό (ΕΚ) αριθ. 1987/2006 και την απόφαση 2007/533/ΔΕΥ, πρέπει μέχρι την ολοκλήρωση της μετάβασης να συνεχισθεί η εφαρμογή του κανονισμού (ΕΚ) αριθ. 1104/2008 και της απόφασης 2008/839/ΔΕΥ. (4) Η Επιτροπή και τα κράτη μέλη πρέπει να συνεχίσουν να συνεργάζονται στενά κατά τη διάρκεια όλων των σταδίων της ανάπτυξης και της μετάβασης για να ολοκληρωθεί η διαδικασία. Στα συμπεράσματα του Συμβουλίου για το SIS II της 26ης και 27ης Φεβρουαρίου 2009 και της 4ης και 5ης Ιουνίου 2009, προβλέφθηκε η σύσταση ανεπίσημου φορέα αποτελούμενου από τους εμπειρογνώμονες των κρατών μελών που ορίσθηκε ως το διοικητικό συμβούλιο του συνολικού προγράμματος, για την ενίσχυση της συνεργασίας και την άμεση στήριξη των κρατών μελών για το κεντρικό σχέδιο SIS II. Το θετικό αποτέλεσμα των εργασιών της ομάδας και η ανάγκη περαιτέρω ενίσχυσης της συνεργασίας και της διαφάνειας του σχεδίου αιτιολογεί την τυπική ένταξη της ομάδας στη δομή διαχείρισης του SIS II. Πρέπει συνεπώς να δημιουργηθεί επισήμως μια ομάδα εμπειρογνωμόνων, καλούμενη «διοικητικό συμβούλιο του συνολικού προγράμματος», για να συμπληρωθεί η τρέχουσα οργανωτική δομή. Για να διασφαλιστεί η αποτελεσματικότητα καθώς και η οικονομική αποδοτικότητα, ο αριθμός των εμπειρογνωμόνων πρέπει να είναι περιορισμένος. Η εν λόγω ομάδα εμπειρογνωμόνων δεν θα θίγει τις ευθύνες της Επιτροπής και των κρατών μελών. (5) Η Επιτροπή πρέπει να παραμείνει υπεύθυνη για το κεντρικό SIS II και την επικοινωνιακή του υποδομή. Το κεντρικό SIS II και η επικοινωνιακή του υποδομή πρέπει να διατηρηθούν και, όπου χρειάζεται, να αναπτυχθούν περαιτέρω. Η πρόσθετη ανάπτυξη του κεντρικού SIS II πρέπει πάντοτε να περιλαμβάνει τη διόρθωση των σφαλμάτων. Η Επιτροπή πρέπει να παρέχει συντονισμό και στήριξη για τις από κοινού δραστηριότητες. (6) Ο κανονισμός (ΕΚ) αριθ. 1987/2006 και η απόφαση 2007/533/ΔΕΥ προβλέπουν ότι για το κεντρικό SIS II πρέπει να χρησιμοποιείται η βέλτιστη διαθέσιμη τεχνολογία, βάσει ανάλυσης κόστους-οφέλους. Στο παράρτημα των συμπερασμάτων του Συμβουλίου για την περαιτέρω διεύθυνση του SIS II της 4ης και 5ης Ιουνίου 2009 τίθενται οι δείκτες μέτρησης που πρέπει να τηρούνται για τη συνέχιση του τρέχοντος σχεδίου SIS II. Παράλληλα, πραγματοποιήθηκε μελέτη για την επεξεργασία εναλλακτικού τεχνικού σεναρίου για την ανάπτυξη του SIS II βάσει της εξέλιξης του SIS 1+ (SIS 1+ RE) ως σχεδίου έκτακτης ανάγκης, σε περίπτωση που οι δοκιμές καταδείξουν μη συμμόρφωση με τις απαιτήσεις των δεικτών μέτρησης. Βάσει αυτών των παραμέτρων το Συμβούλιο μπορεί να αποφασίσει να καλέσει την Επιτροπή να ενεργοποιήσει το εναλλακτικό τεχνικό σενάριο. (7) Επομένως, η περιγραφή των τεχνικών συνιστωσών της αρχιτεκτονικής μετάβασης πρέπει να προσαρμοσθεί για να επιτρέψει μια άλλη τεχνική λύση, συγκεκριμένα το SIS 1+ RE, σχετικά με την ανάπτυξη του κεντρικού SIS II. Το SIS 1+ RE αποτελεί πιθανή τεχνική λύση για την ανάπτυξη του κεντρικού SIS II και την επίτευξη των στόχων του SIS II οι οποίοι τέθηκαν στον κανονισμό (ΕΚ) αριθ. 1987/2006 και την απόφαση 2007/533/ΔΕΥ. (8) Το SIS 1+ RE χαρακτηρίζεται από μοναδικότητα μέσων μεταξύ της ανάπτυξης SIS II και SIS 1+. Οι παραπομπές του παρόντος κανονισμού στην τεχνική αρχιτεκτονική του SIS II και τη διαδικασία μετάβασης πρέπει, συνεπώς, σε περίπτωση εφαρμογής εναλλακτικού τεχνικού σεναρίου, να θεωρηθούν ως παραπομπές στο SIS II που βασίζεται σε άλλη τεχνική λύση, εφαρμοζόμενες mutatis mutandis στις τεχνικές ιδιαιτερότητες των λύσεων αυτών, σύμφωνα με τον στόχο της ανάπτυξης ενός κεντρικού SIS II. (9) Η χρηματοδότηση της ανάπτυξης του κεντρικού SIS II που βασίζεται σε εναλλακτική τεχνική λύση πρέπει να καλυφθεί από τον γενικό προϋπολογισμό της Ένωσης τηρουμένης της αρχής της ορθής δημοσιονομικής διαχείρισης. Σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), η Επιτροπή μπορεί να εκχωρεί καθήκοντα εκτέλεσης του προϋπολογισμού σε εθνικούς φορείς του δημόσιου τομέα. Σύμφωνα με τον πολιτικό προσανατολισμό και τις προϋποθέσεις που θεσπίζονται στον κανονισμό (ΕΚ, Ευρατόμ) αριθ. 1605/2002, η Επιτροπή μπορεί να κληθεί, σε περίπτωση μετάβασης στην εναλλακτική λύση, να εκχωρήσει τα καθήκοντα εκτέλεσης του προϋπολογισμού, τα οποία αφορούν την ανάπτυξη του SIS II που βασίζεται στο SIS 1+ RE, στη Γαλλία. (10) Σε κάθε τεχνικό σενάριο, η μετάβαση στο κεντρικό επίπεδο πρέπει να συνεπάγεται τη διαθεσιμότητα της βάσης δεδομένων SIS 1+ και των νέων λειτουργικών χαρακτηριστικών SIS II, συμπεριλαμβανομένων των πρόσθετων κατηγοριών δεδομένων, στο κεντρικό SIS II. (11) Τα κράτη μέλη θα πρέπει να παραμείνουν υπεύθυνα για τα εθνικά τους συστήματα (N.SIS II). Τα N.SIS II θα πρέπει να διατηρηθούν ακόμα και, όπου χρειάζεται, να αναπτυχθούν περαιτέρω. (12) Η Γαλλία θα πρέπει να παραμείνει υπεύθυνη για τη λειτουργία τεχνικής υποστήριξης (C.SIS). (13) Δεδομένου ότι οι στόχοι του παρόντος κανονισμού, δηλαδή της δημιουργίας προσωρινής αρχιτεκτονικής μετάβασης και της μετάβασης των δεδομένων από το SIS 1+ στο SIS II, δεν μπορούν να επιτευχθούν επαρκώς από τα κράτη μέλη και, ως εκ τούτου, μπορούν να επιτευχθούν καλύτερα σε επίπεδο Ένωσης λόγω των διαστάσεων και των αποτελεσμάτων των εν λόγω ενεργειών, η Ένωση μπορεί να λάβει μέτρα σύμφωνα με την αρχή της επικουρικότητας, όπως ορίζεται στο άρθρο 5 της συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ίδιου άρθρου, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών. (14) Δυνάμει των άρθρων 1 και 2 του πρωτοκόλλου (αριθ. 22) για τη θέση της Δανίας, που προσαρτάται στη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του. Δεδομένου ότι ο παρών κανονισμός αναπτύσσει περαιτέρω το κεκτημένο Σένγκεν, η Δανία, σύμφωνα με το άρθρο 4 του προαναφερθέντος πρωτοκόλλου, αποφασίζει εντός περιόδου έξι μηνών από την απόφαση του Συμβουλίου σχετικά με τον παρόντα κανονισμό εάν θα τον ενσωματώσει στο εθνικό της δίκαιο. (15) Το Ηνωμένο Βασίλειο συμμετέχει στον παρόντα κανονισμό, σύμφωνα με το άρθρο 5 παράγραφος 1 του πρωτοκόλλου (αριθ. 19) για την ενσωμάτωση του κεκτημένου Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και σύμφωνα με το άρθρο 8 παράγραφος 2 της απόφασης 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετέχει σε ορισμένες από τις διατάξεις του κεκτημένου Σένγκεν (6). (16) Η Ιρλανδία συμμετέχει στον παρόντα κανονισμό σύμφωνα με το άρθρο 5 παράγραφος 1 του πρωτοκόλλου (αριθ. 19) του πρωτοκόλλου για την ενσωμάτωση του κεκτημένου Σένγκεν στο πλαίσιο της Ευρωπαϊκής Ένωσης, το οποίο προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με το άρθρο 6 παράγραφος 2 της απόφασης 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου Σένγκεν (7). (17) Ο παρών κανονισμός δεν θίγει τις λεπτομερείς ρυθμίσεις για τη μερική συμμετοχή του Ηνωμένου Βασιλείου και της Ιρλανδίας στο κεκτημένο Σένγκεν, όπως ορίζουν οι αποφάσεις 2000/365/ΕΚ και 2002/192/ΕΚ του Συμβουλίου αντίστοιχα. (18) Όσον αφορά την Ισλανδία και τη Νορβηγία, ο παρών κανονισμός συνιστά ανάπτυξη των διατάξεων του κεκτημένου Σένγκεν, κατά την έννοια της συμφωνίας που έχουν συνάψει το Συμβούλιο της Ευρωπαϊκής Ένωσης, η Δημοκρατία της Ισλανδίας και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου Σένγκεν (8), οι οποίες εμπίπτουν στον τομέα του άρθρου 1 σημείο Ζ της απόφασης 1999/437/ΕΚ του Συμβουλίου, της 17ης Μαΐου 1999, σχετικά με ορισμένες λεπτομέρειες εφαρμογής της συμφωνίας αυτής (9). (19) Όσον αφορά την Ελβετία, ο παρών κανονισμός συνιστά ανάπτυξη των διατάξεων του κεκτημένου Σένγκεν κατά την έννοια της συμφωνίας που έχουν συνάψει η Ευρωπαϊκή Ένωση, η Ευρωπαϊκή Κοινότητα και η Ελβετική Συνομοσπονδία σχετικά με τη σύνδεση της Ελβετικής Συνομοσπονδίας με την υλοποίηση, την εφαρμογή και την ανάπτυξη του κεκτημένου Σένγκεν (10), οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ, σε συνδυασμό με το άρθρο 3 της απόφασης 2008/149/ΔΕΥ του Συμβουλίου (11). (20) Όσον αφορά το Λιχτενστάιν, η παρούσα απόφαση συνιστά ανάπτυξη των διατάξεων του κεκτημένου Σένγκεν κατά την έννοια του πρωτοκόλλου που υπέγραψαν η Ευρωπαϊκή Ένωση, η Ευρωπαϊκή Κοινότητα, η Ελβετική Συνομοσπονδία και το Πριγκιπάτο του Λιχτενστάιν σχετικά με τη σύνδεση του τελευταίου στη συμφωνία που έχουν συνάψει η Ευρωπαϊκή Ένωση, η Ευρωπαϊκή Κοινότητα και η Ελβετική Συνομοσπονδία για τη σύνδεση της Ελβετικής Συνομοσπονδίας με την υλοποίηση, την εφαρμογή και την ανάπτυξη του κεκτημένου Σένγκεν, οι οποίες εμπίπτουν στον τομέα του άρθρου 1 στοιχείο Ζ της απόφασης 1999/437/ΕΚ σε συνδυασμό με το άρθρο 3 της απόφασης 2008/262/ΕΚ του Συμβουλίου (12), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η απόφαση 2008/839/ΔΕΥ τροποποιείται ως εξής: 1. Προστίθεται η ακόλουθη παράγραφος στο άρθρο 1: «3. Η ανάπτυξη του SIS II μπορεί να ολοκληρωθεί με την υλοποίηση εναλλακτικού τεχνικού σεναρίου που χαρακτηρίζεται από τις δικές του ιδιαιτερότητες.». 2. Στο άρθρο 4 η εισαγωγική φράση αντικαθίσταται από το ακόλουθο κείμενο: «Για να εξασφαλιστεί η μετάβαση από το SIS 1+ στο SIS ΙΙ, διατίθενται στον βαθμό που είναι αναγκαίο τα εξής στοιχεία.». 3. Στο άρθρο 10, η παράγραφος 3 αντικαθίσταται από το ακόλουθο κείμενο: «3. Στον βαθμό που είναι αναγκαίο, ο μετατροπέας μετατρέπει, αμφίδρομα, τα δεδομένα μεταξύ του C.SIS και του κεντρικού SIS II, και εξασφαλίζει τον συντονισμό μεταξύ C.SIS και κεντρικού SIS II.». 4. Στο άρθρο 11, η παράγραφος 2 αντικαθίσταται από το ακόλουθο κείμενο: «2. Τα κράτη μέλη που συμμετέχουν στο SIS 1+ μεταβαίνουν από το N.SIS στο N.SIS II χρησιμοποιώντας την προσωρινή αρχιτεκτονική μετάβασης, με την υποστήριξη της Γαλλίας και της Επιτροπής.». 5. Παρεμβάλλεται το ακόλουθο άρθρο: «Άρθρο 17α Διοικητικό συμβούλιο συνολικού προγράμματος 1. Με την επιφύλαξη των αντίστοιχων αρμοδιοτήτων και δραστηριοτήτων της Επιτροπής, της αναφερόμενης στο άρθρο 17 επιτροπής, της Γαλλίας και των κρατών μελών που συμμετέχουν στο SIS 1+, θεσπίζεται με την παρούσα μια ομάδα τεχνικών εμπειρογνωμόνων που καλείται “διοικητικό συμβούλιο συνολικού προγράμματος” (εφεξής το “διοικητικό συμβούλιο”). Το διοικητικό συμβούλιο αποτελεί συμβουλευτικό φορέα για τη στήριξη του κεντρικού σχεδίου SIS II και τη διευκόλυνση της συνοχής μεταξύ του κεντρικού σχεδίου και των εθνικών σχεδίων του SIS II. Το διοικητικό συμβούλιο δεν έχει αρμοδιότητα λήψης αποφάσεων ούτε εξουσιοδότηση να εκπροσωπεί την Επιτροπή ή τα κράτη μέλη. 2. Το διοικητικό συμβούλιο αποτελείται κατ’ ανώτατο όριο από 10 μέλη, τα οποία συνεδριάζουν σε τακτική βάση. Οκτώ το πολύ εμπειρογνώμονες και ίσος αριθμός αναπληρωτών ορίζονται από τα κράτη μέλη στο πλαίσιο του Συμβουλίου. Δύο το πολύ εμπειρογνώμονες και δύο αναπληρωτές ορίζονται από τον γενικό διευθυντή της αρμόδιας γενικής διεύθυνσης της Επιτροπής και προέρχονται από τους υπαλλήλους της Επιτροπής. Στις συνεδριάσεις του διοικητικού συμβουλίου δύνανται να συμμετέχουν και άλλοι εμπειρογνώμονες των κρατών μελών και υπάλληλοι της Επιτροπής, άμεσα εμπλεκόμενοι στην ανάπτυξη των σχεδίων SIS II, με έξοδα της αντίστοιχης διοικητικής αρχής ή οργανισμού. Το διοικητικό συμβούλιο μπορεί να προσκαλέσει άλλους εμπειρογνώμονες να συμμετάσχουν στις συνεδριάσεις του όπως προσδιορίζονται στις αρμοδιότητές του κατά την παράγραφο 5, με έξοδα της αντίστοιχης διοικητικής αρχής, οργανισμού ή εταιρείας τους. 3. Οι εμπειρογνώμονες που ορίζονται από τα κράτη μέλη τα οποία ασκούν την εκ περιτροπής προεδρία και την προεδρία που ακολουθεί καλούνται πάντοτε να συμμετάσχουν στις συνεδριάσεις του διοικητικού συμβουλίου. 4. Η γραμματεία του διοικητικού συμβουλίου εξασφαλίζεται από την Επιτροπή. 5. Το διοικητικό συμβούλιο θα καταρτίσει τις αρμοδιότητές του που περιλαμβάνουν ιδίως διαδικασίες σχετικά με: - εναλλασσόμενη προεδρία μεταξύ της Επιτροπής και της προεδρίας, - τόπους συνεδριάσεων, - προετοιμασία συνεδριάσεων, - υποδοχή άλλων εμπειρογνωμόνων, - σχέδιο επικοινωνίας που εξασφαλίζει πλήρη ενημέρωση των μη συμμετεχόντων κρατών μελών. Οι αρμοδιότητες θα αρχίσουν να ισχύουν μετά την έκδοση θετικής γνωμοδότησης από τον γενικό διευθυντή της αρμόδιας γενικής διεύθυνσης της Επιτροπής και από τα κράτη μέλη που συνέρχονται στο πλαίσιο της επιτροπής του άρθρου 17. 6. Το διοικητικό συμβούλιο υποβάλλει τακτικά γραπτές εκθέσεις για την πρόοδο του σχεδίου, συμπεριλαμβανομένων των συστάσεων και της σχετικής αιτιολόγησης, στην […] επιτροπή του άρθρου 17 ή, κατά περίπτωση, στα προπαρασκευαστικά όργανα του Συμβουλίου. 7. Με την επιφύλαξη του άρθρου 15 παράγραφος 2, τα διοικητικά έξοδα και τα έξοδα ταξιδιού που προκύπτουν από τις δραστηριότητες του διοικητικού συμβουλίου βαρύνουν τον γενικό προϋπολογισμό της Ευρωπαϊκής Ένωσης, στον βαθμό που δεν επιστρέφονται από άλλες πηγές. Στα έξοδα ταξιδιού των μελών στο διοικητικό συμβούλιο που έχουν ορισθεί από τα κράτη μέλη στο πλαίσιο του Συμβουλίου και των εμπειρογνωμόνων που προσκαλούνται σύμφωνα με την παράγραφο 3 του παρόντος άρθρου, τα οποία προκύπτουν σε σχέση με τις εργασίες του διοικητικού συμβουλίου, εφαρμόζεται η κανονιστική ρύθμιση της Επιτροπής για την αποζημίωση προσώπων που δεν ανήκουν σε αυτήν και τα οποία καλούνται ως εμπειρογνώμονες.». 6. Στο άρθρο 19, η τελευταία φράση αντικαθίσταται από το ακόλουθο κείμενο: «Η ισχύς του λήγει την ημερομηνία που ορίζει το Συμβούλιο σύμφωνα με το άρθρο 71 παράγραφος 2 της απόφασης 2007/533/ΔΕΥ, και εν πάση περιπτώσει το αργότερο στις 31 Μαρτίου 2013 ή στις 31 Δεκεμβρίου 2013 σε περίπτωση μετάβασης σε εναλλακτικό τεχνικό σενάριο, όπως προβλέπεται στο άρθρο 1 παράγραφος 3.». Άρθρο 2 Ο παρών κανονισμός αρχίςει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τη συνθήκη για τη λειτουργία της Ευρωπαϊκής Ένωσης. Λουξεμβούργο, 3 Ιουνίου 2010.

Δημόσια ασφάλεια

ΕΠΙΧΕΙΡΗΣΕΙΣ ΚΑΙ ΑΝΤΑΓΩΝΙΣΜΟΣ


ΚΑΝΟΝΙΣΜΌΣ (ΕΕ) αριθ. 366/2011 ΤΗΣ ΕΠΙΤΡΟΠΉΣ της 14ης Απριλίου 2011 για την τροποποίηση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) όσον αφορά το παράρτημα XVII (ακρυλαμίδιο) (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων, καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής, καθώς και της οδηγίας 76/769/ΕΟΚ του Συμβουλίου και των οδηγιών 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (1) της Επιτροπής και ιδίως το άρθρο 131, Εκτιμώντας τα ακόλουθα: (1) Το ακρυλαμίδιο είναι ταξινομημένο ως καρκινογόνος ουσία κατηγορίας 1B και μεταλλαξιογόνος ουσία κατηγορίας 1B. Οι κίνδυνοι που παρουσιάζει αξιολογήθηκαν σύμφωνα με τον κανονισμό (ΕΟΚ) αριθ. 793/93 του Συμβουλίου, της 23ης Μαρτίου 1993, για την αξιολόγηση και τον έλεγχο των κινδύνων από τις υπάρχουσες ουσίες (2). (2) Τα αποτελέσματα της εκτίμησης του κινδύνου σε ευρωπαϊκό επίπεδο κατέληξαν στο συμπέρασμα ότι υπάρχει ανάγκη να περιοριστεί ο κίνδυνος για τους υδρόβιους οργανισμούς από τη χρήση ρευστών κονιαμάτων με βάση το ακρυλαμίδιο σε κατασκευαστικές εφαρμογές και ο κίνδυνος για άλλους οργανισμούς από την έμμεση έκθεση μέσω του μολυσμένου ύδατος από τις ίδιες εφαρμογές. Επιπλέον, προκλήθηκαν ανησυχίες για τους εργαζομένους και τα άλλα άτομα που εκτέθηκαν μέσω του περιβάλλοντος δεδομένης της καρκινογόνου και μεταλλαξιογόνου φύσης του ακρυλαμιδίου και της νευροτοξικότητας καθώς και της αναπαραγωγικής τοξικότητας συνεπεία της έκθεσης που οφείλεται στη μικρής και μεγάλης κλίμακας χρήση ρευστών κονιαμάτων με βάση το ακρυλαμίδιο. (3) Η σύσταση 2004/394/ΕΚ της Επιτροπής, της 29ης Απριλίου 2004, για τα αποτελέσματα της αξιολόγησης των κινδύνων και τις στρατηγικές περιορισμού των κινδύνων από τις ουσίες: ακετονιτρίλιο, ακρυλαμίδιο, ακρυλονιτρίλιο, ακρυλικό οξύ, βουταδιένιο, υδροφθόριο, υπεροξείδιο του υδρογόνου, μεθακρυλικό οξύ, μεθακρυλικό μεθύλιο, τολουόλιο, τριχλωροβενζόλιο (3), που εγκρίθηκε στο πλαίσιο του κανονισμού (ΕΟΚ) αριθ. 793/93, συνιστά την εξέταση σε επίπεδο Ένωσης της επιβολής περιορισμών στην εμπορία και τη χρήση στην οδηγία 76/769/ΕΟΚ του Συμβουλίου, της 27ης Ιουλίου 1976, περί προσεγγίσεως των νομοθετικών κανονιστικών και διοικητικών διατάξεων των κρατών μελών που αφορούν περιορισμούς κυκλοφορίας στην αγορά και χρήσεως μερικών επικινδύνων ουσίων και παρασκευασμάτων (4), για τη χρήση ακρυλαμιδίου σε ρευστά κονιάματα για μικρής και μεγάλης κλίμακας εφαρμογές. (4) Συμπεριελήφθη η οριακή τιμή του ακρυλαμιδίου 0,1 % για να καλύψει άλλες πηγές ελεύθερου ακρυλαμιδίου κατά τη διεργασία παραγωγής ρευστών κονιαμάτων όπως το Ν-μεθυλακρυλαμίδιο, όπως υποδεικνύεται στη σύσταση 2004/394/ΕΚ. (5) Προκειμένου να προστατευθούν η ανθρώπινη υγεία και το περιβάλλον, φαίνεται συνεπώς αναγκαίο να περιοριστεί η κυκλοφορία στην αγορά και η χρήση ακρυλαμιδίου σε ρευστά κονιάματα καθώς και σε όλες τις εφαρμογές ρευστών κονιαμάτων. (6) Σύμφωνα με τις διατάξεις για μεταβατικά μέτρα στο άρθρο 137 παράγραφος 1 στοιχείο α) του REACH, είναι απαραίτητο να τροποποιηθεί το παράρτημα XVII του κανονισμού (ΕΚ) αριθ. 1907/2006. (7) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 133 του κανονισμού (ΕΚ) αριθ. 1907/2006, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα XVII του κανονισμού (ΕΚ) αριθ. 1907/2006 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Απριλίου 2011.

Πολιτική για την υγεία

Οικοδομικός τομέας


ΚΑΝΟΝΙΣΜΌΣ (ΕΕ) αριθ. 1016/2010 ΤΗΣ ΕΠΙΤΡΟΠΉΣ της 10ης Νοεμβρίου 2010 σχετικά με την εφαρμογή της οδηγίας 2009/125/ΕΚ του Ευρωπαϊκού Κοινοβουλίου και του Συμβουλίου όσον αφορά τις απαιτήσεις οικολογικού σχεδιασμού για οικιακά πλυντήρια πιάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2009/125/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, για τη θέσπιση πλαισίου για τον καθορισμό απαιτήσεων οικολογικού σχεδιασμού όσον αφορά τα συνδεόμενα με την ενέργεια προϊόντα (1), και ιδίως το άρθρο 15 παράγραφος 1, Κατόπιν διαβουλεύσεων με το φόρουμ διαβούλευσης οικολογικού σχεδιασμού, Εκτιμώντας τα ακόλουθα: (1) Με βάση την οδηγία 2009/125/ΕΚ, η Επιτροπή πρέπει να θεσπίσει απαιτήσεις οικολογικού σχεδιασμού για τα συνδεόμενα με την ενέργεια προϊόντα που αντιπροσωπεύουν σημαντικό όγκο πωλήσεων και εμπορικών συναλλαγών, έχουν σημαντικές περιβαλλοντικές επιπτώσεις και παρουσιάζουν σημαντικές δυνατότητες βελτίωσης όσον αφορά τις περιβαλλοντικές τους επιπτώσεις, χωρίς αυτό να συνεπάγεται υπερβολικό κόστος. (2) Στο άρθρο 16 παράγραφος 2 πρώτη περίπτωση της οδηγίας 2009/125/ΕΚ προβλέπεται ότι η Επιτροπή θεσπίζει, σύμφωνα με τη διαδικασία του άρθρου 19 παράγραφος 3 και τα κριτήρια που καθορίζονται στο άρθρο 15 παράγραφος 2, και έπειτα από διαβούλευση με το φόρουμ διαβούλευσης, μέτρο εφαρμογής για τα προϊόντα οικιακής χρήσης, συμπεριλαμβανομένων των οικιακών πλυντηρίων πιάτων. (3) Η Επιτροπή εκπόνησε προκαταρκτική μελέτη, στην οποία αναλύθηκαν οι τεχνικές, περιβαλλοντικές και οικονομικές πτυχές των οικιακών πλυντηρίων πιάτων που κατά κανόνα χρησιμοποιούνται στα νοικοκυριά. Η μελέτη εκπονήθηκε από κοινού με εμπλεκόμενους φορείς και ενδιαφερόμενα μέρη από την Ένωση και τρίτες χώρες, και τα αποτελέσματα δημοσιοποιήθηκαν. (4) Στον παρόντα κανονισμό πρέπει να υπαχθούν τα προϊόντα που έχουν σχεδιαστεί για το πλύσιμο επιτραπέζιων σκευών σε νοικοκυριά. (5) Η περιβαλλοντική παράμετρος των οικιακών πλυντηρίων πιάτων, που χαρακτηρίζεται ως σημαντική για τους σκοπούς του παρόντος κανονισμού, είναι η κατανάλωση ηλεκτρικής ενέργειας κατά τη φάση χρήσης. Η ετήσια κατανάλωση ηλεκτρικής ενέργειας από τα προϊόντα που υπόκεινται στον παρόντα κανονισμό έχει εκτιμηθεί ότι ανήλθε στην Ένωση το 2005 σε 24,7 TWh, ποσότητα που αντιστοιχεί σε εκπομπές 13 εκατ. τόνων CO2. Αν δεν ληφθούν συγκεκριμένα μέτρα προβλέπεται ότι η κατανάλωση ηλεκτρικής ενέργειας θα ανέλθει σε 35 TWh το 2020. Η προκαταρκτική μελέτη κατέδειξε ότι είναι δυνατόν να μειωθεί σημαντικά η κατανάλωση ηλεκτρικού ρεύματος και νερού από τα προϊόντα που υπόκεινται στον παρόντα κανονισμό. (6) Σύμφωνα με την προκαταρκτική μελέτη, δεν είναι αναγκαίες απαιτήσεις σχετικά με άλλες παραμέτρους οικολογικού σχεδιασμού του παραρτήματος I μέρος 1 της οδηγίας 2009/125/ΕΚ, δεδομένου ότι η κατανάλωση ηλεκτρικής ενέργειας των οικιακών πλυντηρίων πιάτων κατά τη φάση χρήσης είναι μακράν η σημαντικότερη περιβαλλοντική παράμετρος. (7) Τα προϊόντα που υπάγονται στον παρόντα κανονισμό πρέπει να καταστούν αποδοτικότερα με την εφαρμογή υφιστάμενων ανιδιοταγών οικονομικώς αποδοτικών τεχνολογιών, οι οποίες έχουν ως αποτέλεσμα μείωση του συνολικού συνδυασμένου κόστους αγοράς και λειτουργίας των προϊόντων αυτών. (8) Οι απαιτήσεις οικολογικού σχεδιασμού πρέπει να μην έχουν αρνητικές επιπτώσεις στη λειτουργικότητα του προϊόντος όσον αφορά τον χρήστη ούτε να επηρεάζουν δυσμενώς την υγεία, την ασφάλεια και το περιβάλλον. Ειδικότερα, τα οφέλη από τη μείωση της κατανάλωσης ηλεκτρικής ενέργειας κατά τη φάση χρήσης πρέπει να αντισταθμίζουν κατά πολύ τις τυχόν πρόσθετες περιβαλλοντικές επιπτώσεις κατά τη φάση παραγωγής των προϊόντων. (9) Οι απαιτήσεις οικολογικού σχεδιασμού πρέπει να καθιερωθούν σταδιακά, προκειμένου να παρασχεθεί επαρκής χρόνος στους κατασκευαστές ώστε να επανασχεδιάσουν τα προϊόντα που υπόκεινται στον παρόντα κανονισμό. Το χρονοδιάγραμμα πρέπει να καθοριστεί κατά τρόπο ώστε να αποφευχθούν οι αρνητικές επιπτώσεις στη λειτουργικότητα του εξοπλισμού που ήδη κυκλοφορεί στην αγορά και να ληφθούν υπόψη οι συνέπειες στο κόστος για τους τελικούς χρήστες και τους κατασκευαστές, ιδίως δε για τις μικρομεσαίες επιχειρήσεις, διασφαλίζοντας παράλληλα την έγκαιρη επίτευξη των σκοπών του παρόντος κανονισμού. (10) Οι μετρήσεις των συναφών παραμέτρων των προϊόντων πρέπει να διεξάγονται με χρήση αξιόπιστων, επακριβών και αναπαραγώγιμων μεθόδων, οι οποίες λαμβάνουν υπόψη τις γενικώς αποδεκτές σύγχρονες μεθόδους μετρήσεων, συμπεριλαμβανομένων, όταν διατίθενται, εναρμονισμένων προτύπων, τα οποία έχουν εκδοθεί από ευρωπαϊκούς οργανισμούς τυποποίησης, όπως αναφέρονται στο παράρτημα I της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων περί υπηρεσιών της κοινωνίας των πληροφοριών (2). (11) Δυνάμει του άρθρου 8 της οδηγίας 2009/125/ΕΚ, ο παρών κανονισμός πρέπει να προσδιορίζει τις εφαρμοστέες διαδικασίες αξιολόγησης της συμμόρφωσης. (12) Για να διευκολύνονται οι έλεγχοι συμμόρφωσης, οι κατασκευαστές πρέπει να παρέχουν πληροφορίες στην τεχνική τεκμηρίωση που προβλέπεται στα παραρτήματα V και VI της οδηγίας 2009/125/ΕΚ, εφόσον οι πληροφορίες αυτές αφορούν τις απαιτήσεις που ορίζονται στον παρόντα κανονισμό. (13) Εκτός από τις νομικώς δεσμευτικές απαιτήσεις που ορίζονται στον παρόντα κανονισμό, πρέπει να καθοριστούν ενδεικτικά κριτήρια συγκριτικής αξιολόγησης των βέλτιστων διαθέσιμων τεχνολογιών για να εξασφαλιστεί η σε ευρεία κλίμακα διάθεση πληροφοριών σχετικά με τις περιβαλλοντικές επιδόσεις του κύκλου ζωής των προϊόντων που υπόκεινται στον παρόντα κανονισμό και η εύκολη πρόσβαση στις πληροφορίες αυτές. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που αναφέρεται στο άρθρο 19 παράγραφος 1 της οδηγίας 2009/125/ΕΚ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αντικείμενο και πεδίο εφαρμογής Ο παρών κανονισμός καθορίζει απαιτήσεις οικολογικού σχεδιασμού για τη διάθεση στην αγορά οικιακών πλυντηρίων πιάτων που τροφοδοτούνται από το ηλεκτρικό δίκτυο καθώς και οικιακών πλυντηρίων πιάτων που τροφοδοτούνται από το ηλεκτρικό δίκτυο και μπορούν επίσης να τροφοδοτηθούν με μπαταρίες, συμπεριλαμβανομένων και εκείνων που πωλούνται για μη οικιακή χρήση και των εντοιχιζόμενων οικιακών πλυντηρίων πιάτων. Άρθρο 2 Ορισμοί Επιπροσθέτως προς τους ορισμούς του άρθρου 2 της οδηγίας 2009/125/ΕΚ, για τους σκοπούς του παρόντος κανονισμού ισχύουν οι ακόλουθοι ορισμοί: 1) «οικιακό πλυντήριο πιάτων»: μηχανή που καθαρίζει, ξεβγάζει και στεγνώνει πιάτα, ποτήρια, μαχαιροπίρουνα και μαγειρικά σκεύη με χημικά, μηχανικά, θερμικά και ηλεκτρικά μέσα, η οποία έχει σχεδιαστεί για μη επαγγελματική κυρίως χρήση· 2) «εντοιχιζόμενο οικιακό πλυντήριο πιάτων»: οικιακό πλυντήριο πιάτων που πρόκειται να εγκατασταθεί σε ερμάριο, προκατασκευασμένη εσοχή σε τοίχο ή παρόμοια θέση και απαιτεί εξωτερικό έπιπλο· 3) «ατομικό σερβίτσιο»: καθορισμένο σύνολο πιάτων, ποτηριών και μαχαιροπίρουνων για ένα άτομο· 4) «διαβαθμισμένη χωρητικότητα»: ο μέγιστος αριθμός ατομικών σερβίτσιων μαζί με τα σκεύη σερβιρίσματος, που δηλώνει o κατασκευαστής, τα οποία είναι ικανό να επεξεργαστεί οικιακό πλυντήριο πιάτων με το επιλεγμένο πρόγραμμα εφόσον φορτωθεί σύμφωνα με τις οδηγίες του κατασκευαστή· 5) «πρόγραμμα»: σειρά προκαθορισμένων λειτουργιών τις οποίες ο κατασκευαστής δηλώνει ότι είναι οι ενδεδειγμένες για συγκεκριμένα επίπεδα ρύπων ή τύπων φορτίου ή αμφοτέρων και οι οποίες συναποτελούν πλήρη κύκλο· 6) «διάρκεια προγράμματος»: ο χρόνος που μεσολαβεί από την έναρξη του προγράμματος μέχρι την ολοκλήρωσή του, εξαιρουμένης οιασδήποτε προγραμματισμένης από τον χρήστη καθυστέρησης· 7) «κύκλος»: όλη η διαδικασία που περιλαμβάνει τον καθαρισμό, το ξέβγαλμα και το στέγνωμα, όπως προσδιορίζεται για το επιλεγόμενο πρόγραμμα· 8) «κατάσταση εκτός λειτουργίας»: κατάσταση κατά την οποία η τροφοδοσία του οικιακού πλυντηρίου πιάτων με ηλεκτρικό ρεύμα διακόπτεται μέσω διατάξεων ρύθμισης ή διακοπτών προσβάσιμων και προοριζόμενων να ενεργοποιούνται από τον τελικό χρήστη κατά την κανονική χρήση, έτσι ώστε να επιτυγχάνεται η μικρότερη δυνατή κατανάλωση ισχύος επ’ αόριστον και ενώ το οικιακό πλυντήριο πιάτων παραμένει συνδεδεμένο με την πηγή του ηλεκτρικού ρεύματος και χρησιμοποιείται σύμφωνα με τις οδηγίες του κατασκευαστή· όταν δεν υπάρχουν διατάξεις ρύθμισης ή διακόπτες προσβάσιμοι στον τελικό χρήστη, ως «κατάσταση εκτός λειτουργίας» νοείται η κατάσταση που επιτυγχάνεται όταν το οικιακό πλυντήριο πιάτων αφεθεί να μεταπέσει αυτόματα σε σταθερή κατάσταση από πλευράς κατανάλωσης ισχύος· 9) «κατάσταση αναμονής»: η κατάσταση με τη χαμηλότερη κατανάλωση ισχύος που μπορεί να διαρκεί επ’ αόριστον μετά την ολοκλήρωση του προγράμματος και το άδειασμα του οικιακού πλυντηρίου πιάτων χωρίς περαιτέρω επέμβαση του τελικού χρήστη· 10) «ισοδύναμο πλυντήριο πιάτων»: μοντέλο οικιακού πλυντηρίου πιάτων που διατίθεται στην αγορά με διαβαθμισμένη χωρητικότητα, τεχνικά χαρακτηριστικά και επιδόσεις, κατανάλωση ενέργειας και νερού, καθώς και εκπομπές αερόφερτου ακουστικού θορύβου ίδια με εκείνα άλλου μοντέλου οικιακού πλυντηρίου πιάτων που διατίθεται στην αγορά από τον ίδιο κατασκευαστή, αλλά με διαφορετικό εμπορικό κωδικό. Άρθρο 3 Απαιτήσεις οικολογικού σχεδιασμού Οι γενικές απαιτήσεις οικολογικού σχεδιασμού για οικιακά πλυντήρια πιάτων καθορίζονται στο σημείο 1 του παραρτήματος I. Οι ειδικές απαιτήσεις οικολογικού σχεδιασμού για οικιακά πλυντήρια πιάτων καθορίζονται στο σημείο 2 του παραρτήματος I. Άρθρο 4 Αξιολόγηση της συμμόρφωσης 1. Η διαδικασία αξιολόγησης της συμμόρφωσης που προβλέπεται στο άρθρο 8 της οδηγίας 2009/125/ΕΚ είναι το σύστημα εσωτερικού ελέγχου σχεδιασμού που ορίζεται στο παράρτημα IV της ίδιας οδηγίας ή το σύστημα διαχείρισης για την αξιολόγηση της συμμόρφωσης που ορίζεται στο αντίστοιχο παράρτημα V. 2. Για τους σκοπούς αξιολόγησης της συμμόρφωσης κατά το άρθρο 8 της οδηγίας 2009/125/ΕΚ, ο φάκελος τεχνικής τεκμηρίωσης περιλαμβάνει τα αποτελέσματα των υπολογισμών που καθορίζονται στο παράρτημα II του παρόντος κανονισμού. Όταν οι πληροφορίες οι οποίες περιλαμβάνονται στην τεχνική τεκμηρίωση για συγκεκριμένο μοντέλο οικιακού πλυντηρίου πιάτων προέρχονται από υπολογισμό με βάση τη μελέτη ή/και παρέκταση από άλλα ισοδύναμα οικιακά πλυντήρια πιάτων, η τεκμηρίωση περιλαμβάνει λεπτομέρειες των εν λόγω υπολογισμών ή παρεκτάσεων ή και των δύο καθώς και των δοκιμών που πραγματοποίησαν οι κατασκευαστές για να επαληθεύσουν την ακρίβεια των εκτελεσθέντων υπολογισμών. Στις εν λόγω περιπτώσεις η τεχνική τεκμηρίωση περιλαμβάνει επίσης κατάλογο όλων των άλλων μοντέλων ισοδύναμων οικιακών πλυντηρίων πιάτων για τα οποία οι πληροφορίες που περιλαμβάνονται στην τεχνική τεκμηρίωση προέκυψαν με τον ίδιο τρόπο. Άρθρο 5 Διαδικασία επαλήθευσης για σκοπούς επιτήρησης της αγοράς Όταν διενεργούν τους ελέγχους επιτήρησης της αγοράς κατά το άρθρο 3 παράγραφος 2 της οδηγίας 2009/125/ΕΚ, τα κράτη μέλη εφαρμόζουν την περιγραφόμενη στο παράρτημα ΙΙΙ του παρόντος κανονισμού διαδικασία για την επαλήθευση της συμμόρφωσης με τις απαιτήσεις που καθορίζονται στο παράρτημα I του παρόντος κανονισμού. Άρθρο 6 Κριτήρια συγκριτικής αξιολόγησης Τα ενδεικτικά κριτήρια συγκριτικής αξιολόγησης για τα οικιακά πλυντήρια πιάτων με τις βέλτιστες επιδόσεις που διατίθενται στην αγορά κατά την έναρξη ισχύος του παρόντος κανονισμού προσδιορίζονται στο παράρτημα IV. Άρθρο 7 Αναθεώρηση Το αργότερο τέσσερα έτη από την έναρξη ισχύος του παρόντος κανονισμού, η Επιτροπή προβαίνει σε επανεξέτασή του ενόψει της συντελεσθείσας τεχνολογικής προόδου και παρουσιάζει τα αποτελέσματα της εν λόγω επανεξέτασης στο φόρουμ διαβούλευσης για τον οικολογικό σχεδιασμό. Κατά την επανεξέταση αξιολογούνται ιδίως οι ανοχές επαλήθευσης του παραρτήματος III, οι δυνατότητες καθορισμού απαιτήσεων όσον αφορά την κατανάλωση νερού των οικιακών πλυντηρίων πιάτων και η δυνατότητα προσθήκης στομίου εισόδου ζεστού νερού. Άρθρο 8 Έναρξη ισχύος και εφαρμογή 1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 2. Εφαρμόζεται από την 1η Δεκεμβρίου 2011. Ωστόσο, οι απαιτήσεις οικολογικού σχεδιασμού που αναφέρονται κατωτέρω ισχύουν με βάση το ακόλουθο χρονοδιάγραμμα: α) οι γενικές απαιτήσεις οικολογικού σχεδιασμού που ορίζονται στο παράρτημα I σημείο 1 παράγραφος 1 εφαρμόζονται από την 1η Δεκεμβρίου 2012· β) οι γενικές απαιτήσεις οικολογικού σχεδιασμού που ορίζονται στο παράρτημα I σημείο 1 παράγραφος 2 εφαρμόζονται από την 1η Ιουνίου 2012· γ) οι ειδικές απαιτήσεις οικολογικού σχεδιασμού που ορίζονται στο παράρτημα I σημείο 2 παράγραφος 2 εφαρμόζονται από την 1η Δεκεμβρίου 2013· δ) οι ειδικές απαιτήσεις οικολογικού σχεδιασμού που ορίζονται στο παράρτημα Ι σημείο 2 παράγραφος 3 εφαρμόζονται από την 1η Δεκεμβρίου 2016. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη. Βρυξέλλες, 10 Νοεμβρίου 2010.

Προστασία του περιβάλλοντος

Περιβαλλοντική πολιτική

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 670/2012 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Ιουλίου 2012 τροποποιητικός της απόφασης αριθ. 1639/2006/ΕΚ σχετικά με τη θέσπιση προγράμματος-πλαισίου για την ανταγωνιστικότητα και την καινοτομία (2007-2013) και του κανονισμού (ΕΚ) αριθ. 680/2007 για καθορισμό των γενικών κανόνων για τη χορήγηση κοινοτικής οικονομικής συνδρομής στον τομέα των διευρωπαϊκών δικτύων μεταφορών και ενέργειας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 172 και το άρθρο 173 παράγραφος 3, Έχοντας υπόψη την πρόταση της Ευρωπαϊκής Επιτροπής, Κατόπιν διαβιβάσεως του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1), Αφού ζητήθηκε η γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία (2), Εκτιμώντας τα ακόλουθα: (1) Η απόφαση αριθ. 1639/2006/ΕΚ του Ευρωπαϊκού Κοινοβουλίου και του Συμβουλίου (3) θεσπίζει το πρόγραμμα-πλαίσιο για την ανταγωνιστικότητα και την καινοτομία (ΠΑΚ) με διάφορους τύπους εφαρμοστικών μέτρων που επιδιώκονται με συγκεκριμένα προγράμματα, από τα οποία το πρόγραμμα στήριξης της πολιτικής των Τεχνολογιών Πληροφοριών και Επικοινωνιών (ΤΠΕ) παρέχει στήριξη στην ενδυνάμωση της εσωτερικής αγοράς προϊόντων και υπηρεσιών ΤΠΕ και προϊόντων και υπηρεσιών βασιζόμενων στις ΤΠΕ και στοχεύει στην τόνωση της καινοτομίας μέσω της ευρύτερης υιοθέτησης των ΤΠΕ και επενδύσεων σε αυτές. (2) Ο κανονισμός (ΕΚ) αριθ. 680/2007 του Ευρωπαϊκού Κοινοβουλίου και του Συμβουλίου (4) καθορίζει τους γενικούς κανόνες για τη χορήγηση οικονομικής συνδρομής της Ένωσης στον τομέα των διευρωπαϊκών δικτύων μεταφορών και ενέργειας και ταυτοχρόνως δημιουργεί το μέσο καταμερισμού κινδύνου «μέσο Εγγύησης Δανείων για έργα ΔΕΔ-Μεταφορών (“ΔΕΔ-Μ”)». (3) Κατά την προσεχή δεκαετία, σύμφωνα με εκτιμήσεις της Επιτροπής, προκειμένου να προωθηθεί η υλοποίηση των στόχων πολιτικής της «Ευρώπης 2020», και ιδιαίτερα οι στόχοι για το κλίμα και η μετάβαση προς μια οικονομία με αποτελεσματική χρήση των πόρων και με χαμηλές εκπομπές διοξειδίου του άνθρακα μέσω της ανάπτυξης ευφυών, αναβαθμισμένων και διασυνδεόμενων υποδομών, και να ενισχυθεί η ολοκλήρωση της εσωτερικής αγοράς, θα απαιτηθεί ύψος επενδύσεων χωρίς προηγούμενο στα δίκτυα μεταφορών, ενέργειας, πληροφοριών και επικοινωνιών της Ευρώπης. (4) Η χρηματοδότηση από την αγορά δανειακών κεφαλαίων δεν είναι ευχερώς διαθέσιμη για έργα υποδομής στην Ένωση. Οι δυσχέρειες προκειμένου να επιτευχθεί η πρόσβαση των έργων υποδομής σε μακροπρόθεσμη ιδιωτική χρηματοδότηση ή δημόσια χρηματοδότηση δεν θα πρέπει να οδηγούν σε επιδείνωση των επιδόσεων των συστημάτων μεταφορών, τηλεπικοινωνιών και ενέργειας ούτε σε επιβράδυνση της διείσδυσης της ευρυζωνικότητας. Λόγω του κατακερματισμού των αγορών ομολογιακών δανείων σε όλη την Ένωση, σε συνδυασμό με το μέγεθος και την πολυπλοκότητα των έργων υποδομής τα οποία απαιτούν μακρόχρονες προκαταρκτικές ενέργειες για την προετοιμασία του έργου, είναι σκόπιμη η αντιμετώπιση του θέματος αυτού σε ενωσιακό επίπεδο. (5) Τα χρηματοπιστωτικά μέσα, που διέπονται από τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (5), μπορούν, σε ορισμένες περιπτώσεις, να βελτιώσουν την αποτελεσματικότητα των δαπανών του προϋπολογισμού και να επιτύχουν πολύ σημαντικά φαινόμενα πολλαπλασιαστή από άποψη προσέλκυσης χρηματοδότησης από τον ιδιωτικό τομέα. Αυτό ισχύει κυρίως στο πλαίσιο της δυσχερούς πρόσβασης σε πιστώσεις, των περιορισμών στα δημόσια οικονομικά, καθώς και ενόψει της ανάγκης να ενισχυθεί η οικονομική ανάκαμψη της Ευρώπης. (6) Στο ψήφισμά του της 8ης Ιουνίου 2011 σχετικά με τις επενδύσεις στο μέλλον: νέο πολυετές δημοσιονομικό πλαίσιο (ΠΔΠ) για Ευρώπη ανταγωνιστική, βιώσιμη και χωρίς αποκλεισμούς, το Ευρωπαϊκό Κοινοβούλιο επικρότησε την πρωτοβουλία για ομόλογα έργων στο πλαίσιο της στρατηγικής «Ευρώπη 2020», ως μηχανισμό καταμερισμού κινδύνων με την ΕΤΕπ που παρέχει στήριξη μέχρι ενός ορισμένου ορίου από τον προϋπολογισμό της Ένωσης, ο οποίος έχει σχεδιαστεί για να εξασφαλίσει μόχλευση των χρηματοδοτήσεων της ΕΕ και να προσελκύσει μεγαλύτερο ενδιαφέρον από ιδιώτες επενδυτές για συμμετοχή σε έργα προτεραιότητας τα οποία συμβαδίζουν με τους στόχους της στρατηγικής «Ευρώπη 2020». Στα συμπεράσματά του της 12ης Ιουλίου 2011 σχετικά με την Πράξη ενιαίας αγοράς, το Συμβούλιο υπενθύμισε ότι τα χρηματοπιστωτικά μέσα πρέπει να αξιολογούνται από άποψη φαινομένων μόχλευσης σε σύγκριση με υφιστάμενα μέσα, κινδύνους που ενδέχεται να προστεθούν σε κρατικά ισοζύγια πληρωμών και ενδεχόμενο παραγκωνισμό ιδιωτικών οργανισμών. Η ανακοίνωση της Επιτροπής σχετικά με πιλοτική φάση της πρωτοβουλίας για ομόλογα έργων στην «Ευρώπη 2020» και η εκτίμηση των σχετικών επιπτώσεων, που βασίζονται σε δημόσια διαβούλευση, εντάσσεται σε αυτό το πλαίσιο. (7) Θα πρέπει να δρομολογηθεί πιλοτική φάση για την πρωτοβουλία για ομόλογα έργων στην «Ευρώπη 2020» με στόχο να συμβάλει στη χρηματοδότηση έργων προτεραιότητας με σαφή ευρωπαϊκή προστιθέμενη αξία και να διευκολύνει μεγαλύτερη συμμετοχή του ιδιωτικού τομέα στη μακροπρόθεσμη χρηματοδότηση από την κεφαλαιαγορά οικονομικά βιώσιμων έργων στους τομείς των μεταφορών, της ενέργειας και των υποδομών για ΤΠΕ. Το μέσο αυτό θα προαγάγει έργα με ανάλογες χρηματοπιστωτικές ανάγκες και, χάρη στις συνέργειες μεταξύ των τομέων, αναμένεται ότι θα αποδώσει σημαντικότερα ωφελήματα από άποψη επίδρασης στην αγορά, διοικητικής αποτελεσματικότητας και χρησιμοποίησης πόρων. Αναμένεται ότι θα εξασφαλίσει ένα συνεκτικό μέσο στους συμφεροντούχους στον τομέα των έργων υποδομής όπως χρηματοδότες, δημόσιες αρχές, υπεύθυνους διαχείρισης υποδομών, κατασκευαστικές επιχειρήσεις και επιχειρηματίες και θα προσανατολίζεται με βάση τη ζήτηση της αγοράς. (8) Κατά τη διάρκεια της πιλοτικής φάσης για την πρωτοβουλία για ομόλογα έργων στην «Ευρώπη 2020», ο προϋπολογισμός της Ένωσης πρόκειται να χρησιμοποιείται παράλληλα με χρηματοδότηση από την ΕΤΕπ υπό μορφή κοινού μέσου καταμερισμού κινδύνου για ομόλογα έργων που εκδίδονται από επιχειρήσεις εκτέλεσης έργων. Το μέσο αυτό επιδιώκει να αμβλύνει τον κίνδυνο εξυπηρέτησης χρέους για ένα έργο και τον πιστωτικό κίνδυνο για τους κατόχους ομολόγων σε βαθμό ώστε οι συμμετέχοντες από την κεφαλαιαγορά, όπως ταμεία συντάξεων, ασφαλιστικές επιχειρήσεις και άλλα ενδιαφερόμενα μέρη, να είναι πρόθυμοι να επενδύσουν σε μεγαλύτερο όγκο ομολόγων για έργα υποδομής σε σχέση με αυτόν που θα ήταν εφικτός χωρίς στήριξη από την Ένωση. (9) Με βάση τη μακρά πείρα της ΕΤΕπ και δεδομένου ότι είναι ο μείζων χρηματοδότης έργων υποδομής και ο χρηματοπιστωτικός φορέας της ΕΕ που συστάθηκε από τη Συνθήκη, η Επιτροπή πρέπει να περιλάβει την ΕΤΕπ στην εκτέλεση της πιλοτικής φάσης. Οι κύριοι όροι, προϋποθέσεις και διαδικασίες του μέσου καταμερισμού κινδύνου για ομόλογα έργων θα πρέπει να θεσπίζονται μέσω του παρόντος κανονισμού. Λεπτομερέστεροι όροι και προϋποθέσεις, περιλαμβανομένων του καταμερισμού κινδύνου, της αμοιβής, της παρακολούθησης και του ελέγχου, θα πρέπει να καθοριστούν σε συμφωνία συνεργασίας μεταξύ της Επιτροπής και της ΕΤΕπ. Η συμφωνία αυτή συνεργασίας θα πρέπει να εγκριθεί από την Επιτροπή και την ΕΤΕπ σύμφωνα με τις αντίστοιχες διαδικασίες τους. (10) Η πιλοτική φάση της πρωτοβουλίας ομόλογα έργων στην «Ευρώπη 2020» πρέπει να αρχίσει το συντομότερο δυνατόν κατά τη διάρκεια του τρέχοντος δημοσιονομικού πλαισίου και να εφαρμοστεί χωρίς περιττή καθυστέρηση ώστε να διαπιστωθεί κατά πόσον και σε ποιο βαθμό αυτά τα χρηματοδοτικά μέσα καταμερισμού των κινδύνων προσφέρουν προστιθέμενη αξία στον τομέα της χρηματοδότησης των υποδομών και για την ανάπτυξη της χρηματοδότησης έργων υποδομής από την αγορά δανειακών κεφαλαίων. (11) Η πιλοτική φάση πρέπει να χρηματοδοτηθεί με αναδιάταξη του προϋπολογισμού τα έτη 2012 και 2013 για υφιστάμενα προγράμματα μεταφορών, ενέργειας και τηλεπικοινωνιών. Προς τον σκοπό αυτό, θα πρέπει να είναι εφικτό να ανακατανεμηθούν μέχρι 200 εκατ. EUR για αυτή την πρωτοβουλία από τον προϋπολογισμό ΔΕΔ-Μ, μέχρι 20 εκατ. EUR από τον προϋπολογισμό του προγράμματος-πλαισίου ανταγωνιστικότητας και καινοτομίας και μέχρι 10 εκατ. EUR από τον προϋπολογισμό ΔΕΔ-Ενέργειας («ΔΕΔ-Ε»). Τα διαθέσιμα κονδύλια του προϋπολογισμού περιορίζουν τόσο το πεδίο εφαρμογής της πρωτοβουλίας όσο και το πλήθος έργων που είναι δυνατόν να στηριχθούν. (12) Τα κονδύλια του προϋπολογισμού πρέπει να ζητηθούν από την ΕΤΕπ με βάση σειρά έργων, τα οποία η ΕΤΕπ και η Επιτροπή θεωρούν κατάλληλα, σύμφωνα με τους μακροπρόθεσμους στόχους πολιτικής της Ένωσης, και υλοποιήσιμα. Όλες αυτές οι αιτήσεις και οι αντίστοιχες αναλήψεις υποχρεώσεων πρέπει να υλοποιηθούν πριν από τις 31 Δεκεμβρίου 2013. Λόγω της πολυπλοκότητας των μεγάλων έργων υποδομής, θα πρέπει να είναι δυνατή η πραγματική έγκριση από το Συμβούλιο των Διοικητών της ΕΤΕπ σε μεταγενέστερη ημερομηνία, αλλά όχι μετά τις 31 Δεκεμβρίου 2014. (13) Η αίτηση για στήριξη, επιλογή και εκτέλεση όλων των έργων θα πρέπει να διέπεται από το δίκαιο της Ένωσης, ειδικότερα όσον αφορά τις κρατικές ενισχύσεις, και να επιδιώκει την αποφυγή δημιουργίας ή επίτασης στρεβλώσεων της αγοράς. (14) Επιπροσθέτως προς την απαίτηση υποβολής εκθέσεων του άρθρου 49 της διοργανικής συμφωνίας της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη χρηστή δημοσιονομική διαχείριση (6), η Επιτροπή θα πρέπει, με τη στήριξη της ΕΤΕπ, να υποβάλλει έκθεση στο Ευρωπαϊκό Κοινοβούλιο και στο Συμβούλιο κάθε έξι μήνες κατά τη διάρκεια της πιλοτικής φάσης μετά την υπογραφή της συμφωνίας συνεργασίας και να υποβάλουν ενδιάμεση έκθεση στο Ευρωπαϊκό Κοινοβούλιο και στο Συμβούλιο το δεύτερο εξάμηνο του 2013. Το 2015 θα πρέπει να διενεργηθεί πλήρης ανεξάρτητη αξιολόγηση. (15) Με βάση την πλήρη αυτή ανεξάρτητη αξιολόγηση, η Επιτροπή θα πρέπει να αξιολογήσει τη συνάφεια της πρωτοβουλίας για ομόλογα έργων στην «Ευρώπη 2020» καθώς και την αποτελεσματικότητά της από άποψη αύξησης του όγκου των επενδύσεων σε έργα προτεραιότητας και βελτίωσης της αποτελεσματικότητας των δαπανών της Ένωσης. (16) Η πιλοτική φάση της πρωτοβουλίας για ομόλογα έργων στην «Ευρώπη 2020» πρέπει να αρχίσει με την προετοιμασία της προταθείσας από την Επιτροπή διευκόλυνσης «Συνδέοντας την Ευρώπη». Και τούτο χωρίς να θίγονται τυχόν αποφάσεις σχετικά με το πολυετές δημοσιονομικό πλαίσιο (ΠΔΠ) μετά το 2013 και την ενδεχόμενη περαιτέρω χρήση εισροών από χρηματοπιστωτικά μέσα στο πλαίσιο των διαπραγματεύσεων σχετικά με την πρόταση κανονισμού του Ευρωπαϊκού Κοινοβουλίου και του Συμβουλίου σχετικά με τον δημοσιονομικό κανονισμό που εφαρμόζεται στον ετήσιο προϋπολογισμό της Ένωσης. (17) Για την εκτέλεση της πιλοτικής φάσης της πρωτοβουλίας για ομόλογα έργων στην «Ευρώπη 2020», η απόφαση αριθ. 1639/2006/ΕΚ και ο κανονισμός (ΕΚ) αριθ. 680/2007 πρέπει να τροποποιηθούν αναλόγως. (18) Για να αποβούν αποτελεσματικά τα μέτρα τα προβλεπόμενα στον παρόντα κανονισμό, λόγω της περιορισμένης διάρκειας της πιλοτικής φάσης, ο παρών κανονισμός πρέπει να αρχίσει να ισχύει την ημέρα μετά τη δημοσίευσή του, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τροποποιήσεις της απόφασης αριθ. 1639/2006/ΕΚ Η απόφαση αριθ. 1639/2006/ΕΚ τροποποιείται ως ακολούθως: 1) Στο άρθρο 8 προστίθεται η ακόλουθη παράγραφος: «5α. Με την επιφύλαξη των παραγράφων 1 έως 5, για έργα που εκτελούνται στο πλαίσιο του μέσου καταμερισμού κινδύνου για ομόλογα έργων που αναφέρεται στο άρθρο 31 παράγραφος 2, η Επιτροπή και η Ευρωπαϊκή Τράπεζα Επενδύσεων (ΕΤΕπ) υποβάλλουν ενδιάμεση έκθεση στο Ευρωπαϊκό Κοινοβούλιο και στο Συμβούλιο το δεύτερο εξάμηνο του 2013. Το 2015 διενεργείται πλήρης ανεξάρτητη αξιολόγηση. Με βάση την εν λόγω αξιολόγηση, η Επιτροπή αξιολογεί τη συνάφεια της πρωτοβουλίας για ομόλογα έργων στην “Ευρώπη 2020” και την αποτελεσματικότητά της από άποψη αύξησης του όγκου των επενδύσεων σε έργα προτεραιότητας και βελτίωσης της αποτελεσματικότητας των δαπανών της Ένωσης. Βάσει της αξιολόγησης αυτής, η Επιτροπή, λαμβάνοντας υπόψη όλες τις επιλογές, μελετά το ενδεχόμενο να προτείνει κατάλληλες κανονιστικές αλλαγές, περιλαμβανομένων νομοθετικών αλλαγών, συγκεκριμένα εάν η προβλεπόμενη αποδοχή από την αγορά δεν είναι ικανοποιητική ή σε περίπτωση που καταστούν διαθέσιμοι επαρκείς εναλλακτικοί πόροι μακροπρόθεσμης χρηματοδότησης με δανειακά κεφάλαια. Η ενδιάμεση έκθεση που προβλέπεται στο πρώτο εδάφιο περιλαμβάνει κατάλογο των έργων που επωφελήθηκαν από το μέσο καταμερισμού κινδύνου για τα ομόλογα έργων, που αναφέρεται στο άρθρο 31 παράγραφοι 2α έως 2ε με πληροφορίες σχετικά με τους όρους των εκδοθέντων ομολόγων και τους τύπους των τρεχόντων και δυνητικών μελλοντικών επενδυτών.». 2) Στο άρθρο 26 παράγραφος 2, το στοιχείο β) αντικαθίσταται από το ακόλουθο κείμενο: «β) τόνωση της καινοτομίας μέσω της ευρύτερης υιοθέτησης των ΤΠΕ και της ευρυζωνικότητας των επενδύσεων σε αυτές·». 3) Το άρθρο 31 τροποποιείται ως εξής: α) Η παράγραφος 2 αντικαθίσταται από το ακόλουθο κείμενο: «2. Στόχος των έργων που αναφέρονται στην παράγραφο 1 στοιχείο α) είναι η προώθηση της καινοτομίας, της μεταφοράς τεχνολογίας και της διάδοσης νέων τεχνολογιών που είναι έτοιμες να εφαρμοσθούν στην αγορά. Η Ένωση δύναται να χορηγήσει επιδότηση προκειμένου να συμβάλει στον προϋπολογισμό των έργων αυτών. Η Ένωση εναλλακτικώς μπορεί, κατά τη διάρκεια της πιλοτικής φάσης το 2012 και το 2013, να παρέχει χρηματοδοτική συνδρομή στην ΕΤΕπ για την πρόβλεψη και διάθεση χρεωστικών μέσων ή εγγυήσεων προς έκδοση από την ΕΤΕπ από ίδιους πόρους με βάση το μέσο καταμερισμού κινδύνου για τα ομόλογα έργων.». β) Παρεμβάλλονται οι ακόλουθες παράγραφοι: «2α. Το μέσο καταμερισμού κινδύνου για ομόλογα έργων που αναφέρεται στην παράγραφο 2 τρίτο εδάφιο είναι κοινό μέσο της Επιτροπής και της ΕΤΕπ το οποίο παρέχει προστιθέμενη αξία ως παρέμβαση της Ένωσης, αντιμετωπίζει επενδυτικές καταστάσεις που δεν είναι οι καλύτερες δυνατές όταν τα έργα δεν λαμβάνουν επαρκή χρηματοδότηση από την αγορά, και εξασφαλίζει προσθετικότητα. Εξυπηρετεί την αποφυγή της στρέβλωσης του ανταγωνισμού, επιδιώκει την εξασφάλιση πολλαπλασιαστικού αποτελέσματος και ευθυγραμμίζει τα συμφέροντα υπό μορφή πιστωτικής ενίσχυσης. Το μέσο καταμερισμού κινδύνου για ομόλογα έργων πρέπει: α) να λαμβάνει τη μορφή χρεωστικού μέσου ή εγγύησης χορηγούμενων από την ΕΤΕπ με την υποστήριξη συνδρομής από τον προϋπολογισμό της Ένωσης υπέρ χρηματοδότησης παρεχόμενης σε έργα στους τομείς των ΤΠΕ και της ευρυζωνικότητας, συμπληρώνοντας ή προσελκύοντας χρηματοδότηση από τα κράτη μέλη ή από τον ιδιωτικό τομέα· β) να αμβλύνει τον κίνδυνο εξυπηρέτησης χρέους για έργο και τον πιστωτικό κίνδυνο για τους κατόχους ομολόγων· γ) να χρησιμοποιείται μόνο για έργα των οποίων η χρηματοπιστωτική βιωσιμότητα βασίζεται σε έσοδα από τα έργα. 2β. Η έκθεση της Ένωσης στο μέσο καταμερισμού κινδύνου για ομόλογα έργων, περιλαμβανομένων των εξόδων διαχείρισης και άλλων επιλέξιμων δαπανών, δεν υπερβαίνει σε καμία περίπτωση το ποσό της συνδρομής της Ένωσης στο μέσο καταμερισμού κινδύνου για ομόλογα έργων ούτε υπερβαίνει χρονικά τη ληκτότητα του υποκείμενου χαρτοφυλακίου μέσων πιστωτικής ενίσχυσης. Δεν υπάρχουν άλλες υποχρεώσεις για τον γενικό προϋπολογισμό της Ένωσης. Ο υπολειμματικός κίνδυνος που συνδέεται με τις πράξεις με ομόλογα έργων αναλαμβάνεται πάντα από την ΕΤΕπ. 2γ. Οι κύριοι όροι, οι προϋποθέσεις και οι διαδικασίες του μέσου καταμερισμού κινδύνου για ομόλογα έργων ορίζονται στο παράρτημα ΙΙΙα. Οι λεπτομερείς όροι και προϋποθέσεις για την υλοποίηση του μέσου καταμερισμού κινδύνου για ομόλογα έργων, περιλαμβανομένων του καταμερισμού κινδύνου, της αμοιβής, της παρακολούθησης και του ελέγχου, καθορίζονται σε συμφωνία συνεργασίας μεταξύ της Επιτροπής και της ΕΤΕπ. Η συμφωνία αυτή συνεργασίας εγκρίνεται από την Επιτροπή και την ΕΤΕπ σύμφωνα με τις αντίστοιχες διαδικασίες τους. 2δ. Το έτος 2013 ενδέχεται να χρησιμοποιηθεί ποσό μέχρι 20 εκατ. EUR από τον προϋπολογισμό που διατίθεται για τη συνέχιση της πολιτικής για τις ΤΠΕ και την ευρυζωνικότητα σύμφωνα με τον κανόνα του στοιχείου β) του παραρτήματος I. Λόγω της περιορισμένης διάρκειας της πιλοτικής φάσης, το μέσο καταμερισμού κινδύνου για ομόλογα έργων μπορεί να επαναχρησιμοποιεί για νέα δάνεια και εγγυήσεις κάθε έσοδο που εισπράττεται πριν από τις 31 Δεκεμβρίου 2013 για νέα χρεωστικά μέσα και εγγυήσεις στο πλαίσιο του ίδιου μηχανισμού καταμερισμού των κινδύνων και για έργα που πληρούν τα ίδια κριτήρια επιλεξιμότητας προκειμένου να μεγιστοποιηθεί ο όγκος των επενδύσεων στις οποίες παρέχεται στήριξη. Σε περίπτωση που το μέσο καταμερισμού κινδύνου για ομόλογα έργων δεν παραταθεί στο επόμενο πολυετές δημοσιονομικό πλαίσιο, οποιαδήποτε εναπομένοντα κεφάλαια επιστρέφονται στην πλευρά των εσόδων του γενικού προϋπολογισμού της Ένωσης. 2ε. Επιπροσθέτως προς τις απαιτήσεις υποβολής εκθέσεων που ορίζονται στο σημείο 49 της διοργανικής συμφωνίας της 17ης Μαΐου 2006 για δημοσιονομική πειθαρχία και χρηστή δημοσιονομική διαχείριση και με την επιφύλαξη οποιωνδήποτε άλλων κανονιστικών απαιτήσεων υποβολής εκθέσεων, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο κάθε έξι μήνες κατά τη διάρκεια της πιλοτικής φάσης σχετικά με την απόδοση του μέσου καταμερισμού κινδύνου για ομόλογα έργων, περιλαμβανομένων των χρηματοδοτικών όρων και της τοποθέτησης ενδεχόμενων εκδοθέντων ομολόγων έργων.». 4) Προστίθεται το ακόλουθο παράρτημα: «ΠΑΡΑΡΤΗΜΑ ΙΙΙα Κύριοι όροι, προϋποθέσεις και διαδικασίες του μέσου καταμερισμού κινδύνου για τα ομόλογα έργων του άρθρου 31 παράγραφος 2γ. Η ΕΤΕπ είναι εταίρος καταμερισμού του κινδύνου και διαχειρίζεται τη συνεισφορά της Ένωσης στο μέσο καταμερισμού κινδύνου για ομόλογα έργων για λογαριασμό της Ένωσης. Λεπτομερέστεροι όροι και προϋποθέσεις για την εφαρμογή του μέσου αυτού, περιλαμβανομένων της παρακολούθησης και του ελέγχου του, καθορίζονται σε συμφωνία συνεργασίας μεταξύ της Επιτροπής και της ΕΤΕπ, λαμβανομένων υπόψη των διατάξεων του παρόντος παραρτήματος. α) Η διευκόλυνση της ΕΤΕπ 1. Το μέσο καταμερισμού κινδύνου για ομόλογα έργων θα είναι σχεδιασμένο για κάθε επιλέξιμο έργο ως διευκόλυνση μειωμένης εξασφάλισης υπό μορφή χρεωστικού μέσου ή διευκόλυνσης για απρόβλεπτα (εγγύησης) ή και των δύο προκειμένου να διευκολύνεται η έκδοση ομολόγου έργων. 2. Σε περίπτωση που η ΕΤΕπ είναι ή καταστεί πιστωτής έργου, τα δικαιώματα της ΕΤΕπ δυνάμει του μέσου καταμερισμού κινδύνου για ομόλογα έργων κατατάσσονται ως υποδεέστερα της εξυπηρέτησης του χρέους των χρεωστικών τίτλων αυξημένης εξασφάλισης ενώ έχουν προτεραιότητα έναντι της αυτοχρηματοδότησης και κάθε συναφούς χρηματοδότησης. 3. Η διευκόλυνση δεν υπερβαίνει το 20 % του συνολικού ποσού των εκδοθέντων χρεωστικών τίτλων αυξημένης εξασφάλισης. β) Προϋπολογισμός ΤΠΕ: 2013: Έως 20 εκατ. EUR. Η αίτηση μεταφοράς των ως άνω ποσών εκδίδεται μέχρι τις 31 Δεκεμβρίου 2012 και συνοδεύεται από πρόβλεψη για την αναγκαιότητα της προβλεπόμενης ενωσιακής συνεισφοράς. Κατά περίπτωση, η εν λόγω πρόβλεψη μπορεί να χρησιμεύσει ως βάση για την κατόπιν αίτησης μείωση του ποσού για το 2013, η οποία αποφασίζεται σύμφωνα με τη διαδικασία του άρθρου 46 παράγραφος 2. γ) Καταπιστευματικός λογαριασμός 1. Η ΕΤΕπ ανοίγει καταπιστευματικό λογαριασμό στον οποίο τηρείται η ενωσιακή συνεισφορά και έσοδα που προκύπτουν από την ενωσιακή συνεισφορά. 2. Λόγω της περιορισμένης διάρκειας της πιλοτικής φάσης, οι τόκοι των καταπιστευματικών λογαριασμών και τα λοιπά έσοδα που προκύπτουν από την ενωσιακή συνεισφορά, όπως πριμοδοτήσεις εγγυήσεων, τόκοι και περιθώρια κινδύνου για ποσά που έχουν εκταμιευθεί από την ΕΤΕπ, προστίθενται στους πόρους του καταπιστευματικού λογαριασμού. Ωστόσο, η Επιτροπή μπορεί να αποφασίσει, σύμφωνα με τη διαδικασία του άρθρου 46 παράγραφος 2, ότι πρέπει να επιστραφούν στο κονδύλιο ΠΑΚ ΤΠΕ του προϋπολογισμού. δ) Χρησιμοποίηση της ενωσιακής συνεισφοράς Η ενωσιακή συνεισφορά χρησιμοποιείται από την ΕΤΕπ: 1. προς την πρόβλεψη κινδύνου από άποψη πρώτου τμήματος ζημιών για τις διευκολύνσεις μειωμένης εξασφάλισης του επιλέξιμου χαρτοφυλακίου έργων, σύμφωνα με τους σχετικούς κανόνες της ΕΤΕπ και αξιολόγηση κινδύνου που έχει διενεργηθεί από την ΕΤΕπ δυνάμει των εφαρμοστέων πολιτικών της· 2. για την κάλυψη οποιουδήποτε μη συνδεδεμένου με κάποιο έργο επιλέξιμου κόστους που έχει σχέση με τη σύσταση και τη διοίκηση του μέσου καταμερισμού κινδύνου για ομόλογα έργων, περιλαμβανομένης της αξιολόγησής του. ε) Καταμερισμός των κινδύνων και των εσόδων Το σχέδιο καταμερισμού του κινδύνου που προκύπτει από το στοιχείο δ) αντανακλάται με τον κατάλληλο επιμερισμό, ανάμεσα στην Ένωση και την ΕΤΕπ, της αμοιβής ανάληψης κινδύνου που χρεώνεται από την ΕΤΕπ στο έτερο συμβαλλόμενο μέρος για κάθε διευκόλυνση στο πλαίσιο του χαρτοφυλακίου έργων. στ) Τιμολόγηση Η τιμολόγηση των διευκολύνσεων ομολόγων έργων βασίζεται στην αμοιβή ανάληψης κινδύνου σύμφωνα με τους σχετικούς συνήθεις κανόνες και κριτήρια της ΕΤΕπ. ζ) Διαδικασία αίτησης Οι αιτήσεις για κάλυψη κινδύνου δυνάμει του μέσου καταμερισμού κινδύνου για ομόλογα έργων απευθύνονται στην ΕΤΕπ σύμφωνα με τη συνήθη διαδικασία υποβολής αιτήσεων της ΕΤΕπ. η) Διαδικασία έγκρισης Η ΕΤΕπ πραγματοποιεί τον δέοντα οικονομικό, τεχνικό και νομικό έλεγχο καθώς και έλεγχο των κινδύνων και αποφασίζει σχετικά με τη χρήση του μέσου καταμερισμού κινδύνου για ομόλογα έργων και επιλέγει τον κατάλληλο τύπο διευκόλυνσης μειωμένης εξασφάλισης σύμφωνα με τους συνήθεις κανόνες και κριτήριά της, συγκεκριμένα τις κατευθυντήριες γραμμές της ΕΤΕπ για την πολιτική πιστωτικού κινδύνου και τα κριτήρια επιλογής της ΕΤΕπ στον κοινωνικό και περιβαλλοντικό τομέα και στον τομέα του κλίματος. θ) Διάρκεια 1. Η ενωσιακή συνεισφορά στο μέσο καταμερισμού κινδύνου για ομόλογα έργων αποφασίζεται το αργότερο μέχρι την 31η Δεκεμβρίου 2013. Η πραγματική έγκριση των διευκολύνσεων ομολόγων έργων από το Συμβούλιο των Διοικητών της ΕΤΕπ πρέπει να οριστικοποιηθεί μέχρι τις 31 Δεκεμβρίου 2014. 2. Σε περίπτωση λήξης του μέσου καταμερισμού κινδύνου για ομόλογα έργων κατά τη διάρκεια του τρέχοντος πολυετούς δημοσιονομικού πλαισίου, οποιοδήποτε υπόλοιπο του καταπιστευματικού λογαριασμού, εκτός από τα δεσμευμένα κεφάλαια και τα κεφάλαια που απαιτούνται για να καλύψουν άλλα επιλέξιμα κόστη και δαπάνες, επιστρέφεται στο κονδύλιο ΠΑΚ ΤΠΕ του προϋπολογισμού. 3. Τα ποσά που διατίθενται στο μέσο καταμερισμού κινδύνου για ομόλογα έργων επιστρέφονται στον αντίστοιχο καταπιστευματικό λογαριασμό όταν λήγουν οι διευκολύνσεις ή εξοφλούνται υπό την προϋπόθεση ότι η κάλυψη κινδύνου παραμένει επαρκής. ι) Υποβολή εκθέσεων Οι ρυθμίσεις για την ετήσια υποβολή εκθέσεων σχετικά με την εφαρμογή του μέσου καταμερισμού κινδύνου για ομόλογα έργων συμφωνούνται μεταξύ της Επιτροπής και της ΕΤΕπ. Επιπλέον, η Επιτροπή, με τη στήριξη της ΕΤΕπ, υποβάλλει ανά εξάμηνο στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή, αρχής γενομένης έξι μήνες μετά την υπογραφή της συμφωνίας συνεργασίας που αναφέρεται στο άρθρο 31 παράγραφος 2γ. ια) Παρακολούθηση, έλεγχος και αξιολόγηση Η Επιτροπή παρακολουθεί την εφαρμογή του μέσου, μεταξύ άλλων με επιτόπιους ελέγχους ανάλογα με την περίπτωση, και διενεργεί εξακρίβωση και έλεγχο σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (7). Η ΕΤΕπ διαχειρίζεται τις διευκολύνσεις μειωμένης εξασφάλισης σύμφωνα με τους δικούς της κανόνες και διαδικασίες, συμπεριλαμβανομένων των ενδεδειγμένων μέτρων ελέγχου και παρακολούθησης. Παράλληλα, το Συμβούλιο των Διοικητών της ΕΤΕπ, στο οποίο εκπροσωπούνται η Επιτροπή και τα κράτη μέλη, εγκρίνει κάθε διευκόλυνση μειωμένης εξασφάλισης και μεριμνά για τη διαχείριση της ΕΤΕπ σύμφωνα με το καταστατικό της και με τις γενικές οδηγίες που ορίζονται από το Συμβούλιο των Διοικητών. Η Επιτροπή και η ΕΤΕπ υποβάλλουν ενδιάμεση έκθεση σχετικά με τη λειτουργία του μέσου καταμερισμού κινδύνου για ομόλογα έργων στο Ευρωπαϊκό Κοινοβούλιο και στο Συμβούλιο το δεύτερο εξάμηνο του 2013 με στόχο τον βέλτιστο σχεδιασμό του εν λόγω μέσου. Μετά την έγκριση των τελικών πράξεων διενεργείται πλήρης ανεξάρτητη αξιολόγηση το 2015. Η αξιολόγηση καλύπτει, μεταξύ άλλων, την προσθετικότητα σε σύγκριση με άλλα μέσα της Ένωσης ή κράτους μέλους και τυχόν άλλες υφιστάμενες μορφές μακροπρόθεσμης δανειακής χρηματοδότησης, το πολλαπλασιαστικό αποτέλεσμα που επιτυγχάνεται, αξιολόγηση των συνεπαγόμενων κινδύνων καθώς και της δημιουργίας ή διόρθωσης στρεβλωτικών επιπτώσεων, εφόσον υπάρχουν. Η αξιολόγηση καλύπτει επίσης τον αντίκτυπο στη “χρηματοπιστωτική βιωσιμότητα” των έργων, τον όγκο, τους όρους και το κόστος της έκδοσης ομολόγων, την επίδραση στην ευρύτερη αγορά ομολόγων, καθώς και πτυχές που αφορούν τον ελέγχοντα πιστωτή και τις συμβάσεις. Παρέχει επίσης, ει δυνατόν, σύγκριση κόστους με εναλλακτικά μέσα χρηματοδότησης των έργων, συμπεριλαμβανομένων των τραπεζικών δανείων. Κατά τη διάρκεια της πιλοτικής φάσης αξιολογείται κάθε επιλεγέν έργο. Άρθρο 2 Τροποποιήσεις του κανονισμού (ΕΚ) αριθ. 680/2007 Ο κανονισμός (ΕΚ) αριθ. 680/2007 τροποποιείται ως εξής: 1) Στο άρθρο 2, προστίθενται τα ακόλουθα σημεία: «14) Το “μέσο καταμερισμού κινδύνου για ομόλογα έργων” είναι κοινό μέσο της Επιτροπής και της ΕΤΕπ, το οποίο παρέχει προστιθέμενη αξία ως παρέμβαση της Ένωσης, αντιμετωπίζει επενδυτικές καταστάσεις που δεν είναι οι καλύτερες δυνατές όταν τα έργα δεν λαμβάνουν επαρκή χρηματοδότηση από την αγορά, και εξασφαλίζει προσθετικότητα, συμπληρώνοντας ή προσελκύοντας χρηματοδότηση από τα κράτη μέλη ή από τον ιδιωτικό τομέα. Εξυπηρετεί την αποφυγή της στρέβλωσης του ανταγωνισμού, επιδιώκει την εξασφάλιση πολλαπλασιαστικού αποτελέσματος και ευθυγραμμίζει τα συμφέροντα. Το μέσο καταμερισμού κινδύνου για ομόλογα έργων λαμβάνει τη μορφή πιστωτικής ενίσχυσης για έργα κοινού ενδιαφέροντος, αμβλύνει τον κίνδυνο εξυπηρέτησης χρέους για έργο και τον πιστωτικό κίνδυνο για τους κατόχους ομολόγων και χρησιμοποιείται μόνο για έργα των οποίων η χρηματοπιστωτική βιωσιμότητα βασίζεται σε έσοδα από τα έργα. 15) “Πιστωτική ενίσχυση” σημαίνει τη βελτίωση της ποιότητας πίστωσης του χρέους για έργο μέσω της διευκόλυνσης μειωμένης εξασφάλισης υπό τη μορφή χρεωστικού μέσου της ΕΤΕπ ή εγγύησης της ΕΤΕπ ή και των δύο που υποστηρίζεται από συνεισφορά από τον προϋπολογισμό της ΕΕ.». 2) Στο άρθρο 4 πρώτο εδάφιο, προστίθεται η ακόλουθη φράση: «Οι αιτήσεις για κάλυψη κινδύνου δυνάμει του μέσου καταμερισμού κινδύνου για ομόλογα έργων βάσει του άρθρου 6 παράγραφος 1 στοιχείο ζ) απευθύνονται στην ΕΤΕπ σύμφωνα με τη συνήθη διαδικασία υποβολής αιτήσεων της ΕΤΕπ.». 3) Το άρθρο 6 παράγραφος 1 τροποποιείται ως ακολούθως: α) Στο στοιχείο δ) προστίθεται η ακόλουθη πρόταση: «Τα έτη 2012 και 2013 είναι δυνατή η ανακατανομή ποσού μέχρι 200 εκατ. EUR για την πιλοτική φάση του μέσου καταμερισμού κινδύνου όσον αφορά ομόλογα έργων στον τομέα των μεταφορών.». β) Προστίθεται το ακόλουθο στοιχείο: «ζ) κατά τη διάρκεια πιλοτικής φάσης το 2012 και το 2013, χρηματοπιστωτική συνδρομή στην ΕΤΕπ προς την πρόβλεψη και διάθεση κεφαλαίων για χρεωστικά μέσα ή εγγυήσεις από την ΕΤΕπ από ίδιους πόρους της στο πλαίσιο του μέσου καταμερισμού κινδύνου για ομόλογα έργων στον τομέα των ΔΕΔ-Μ και ΔΕΔ-Ε. Η έκθεση της Ένωσης στο μέσο καταμερισμού κινδύνου, περιλαμβανομένων των εξόδων διαχείρισης και άλλων επιλέξιμων δαπανών, δεν υπερβαίνει σε καμία περίπτωση το ποσό της συνδρομής της Ένωσης στο μέσο καταμερισμού κινδύνου για ομόλογα έργων ούτε υπερβαίνει χρονικά τη ληκτότητα του υποκείμενου χαρτοφυλακίου μέσων πιστωτικής ενίσχυσης. Δεν υπάρχουν άλλες υποχρεώσεις για τον γενικό προϋπολογισμό της Ένωσης. Ο υπολειμματικός κίνδυνος που συνδέεται με αυτές τις πράξεις με ομόλογα έργων αναλαμβάνεται πάντα από την ΕΤΕπ. Οι κύριοι όροι, προϋποθέσεις και διαδικασίες του μέσου καταμερισμού κινδύνου για ομόλογα έργων ορίζονται στο παράρτημα Ια. Οι λεπτομερείς όροι και προϋποθέσεις για την υλοποίηση του μέσου καταμερισμού κινδύνου για ομόλογα έργων, περιλαμβανομένων του καταμερισμού κινδύνου, της αμοιβής, της παρακολούθησης και του ελέγχου του, καθορίζονται σε συμφωνία συνεργασίας μεταξύ της Επιτροπής και της ΕΤΕπ. Η συμφωνία αυτή συνεργασίας εγκρίνεται από την Επιτροπή και την ΕΤΕπ σύμφωνα με τις αντίστοιχες διαδικασίες τους. Τα έτη 2012 και 2013, ποσό μέχρι 210 εκατ. EUR, από τα οποία μέχρι 200 εκατ. EUR για έργα μεταφορών και μέχρι 10 εκατ. EUR για ενεργειακά έργα, είναι δυνατόν να ανακατανεμηθούν υπέρ του μέσου καταμερισμού κινδύνου που αφορά ομόλογα έργων σύμφωνα με τη διαδικασία του άρθρου 15 παράγραφος 2 από τις γραμμές προϋπολογισμού για το μέσο εγγύησης δανείων για έργα ΔΕΔ-Μ, που αναφέρεται στο παράρτημα I και για ΔΕΔ-Ε αντιστοίχως. Επιπροσθέτως προς τις απαιτήσεις υποβολής εκθέσεων που ορίζονται στο σημείο 49 της διοργανικής συμφωνίας της 17ης Μαΐου 2006 για τη δημοσιονομική πειθαρχία και τη χρηστή δημοσιονομική διαχείριση και με την επιφύλαξη οποιωνδήποτε άλλων κανονιστικών απαιτήσεων υποβολής εκθέσεων, η Επιτροπή υποβάλλει έκθεση στο Ευρωπαϊκό Κοινοβούλιο και στο Συμβούλιο κάθε έξι μήνες κατά τη διάρκεια της πιλοτικής φάσης σχετικά με την απόδοση του μέσου καταμερισμού κινδύνου, περιλαμβανομένων των χρηματοδοτικών όρων και της τοποθέτησης ενδεχόμενων εκδοθέντων ομολόγων έργων. Λόγω της περιορισμένης διάρκειας της πιλοτικής φάσης, οι τόκοι και τα λοιπά έσοδα που προκύπτουν από το μέσο καταμερισμού κινδύνου για ομόλογα έργων που εισπράττονται πριν από τις 31 Δεκεμβρίου 2013 μπορούν να επαναχρησιμοποιούνται για νέα χρεωστικά μέσα και εγγυήσεις στο πλαίσιο του ίδιου μηχανισμού καταμερισμού κινδύνου και για έργα που πληρούν τα ίδια κριτήρια επιλεξιμότητας προκειμένου να μεγιστοποιηθεί ο όγκος των επενδύσεων στις οποίες παρέχεται στήριξη. Εάν το μέσο καταμερισμού κινδύνου για ομόλογα έργων δεν παραταθεί στο επόμενο δημοσιονομικό πλαίσιο, οποιαδήποτε υπόλοιπα κεφάλαια επιστρέφονται στην πλευρά των εσόδων του γενικού προϋπολογισμού της Ένωσης.». 4) Στο άρθρο 16 προστίθεται η εξής παράγραφος: «2α. Με την επιφύλαξη των παραγράφων 1 και 2, για έργα που εκτελούνται στο πλαίσιο του μέσου καταμερισμού κινδύνου για ομόλογα έργων που αναφέρεται στο άρθρο 6 παράγραφος 1 στοιχείο ζ), η Επιτροπή και η ΕΤΕπ υποβάλλουν ενδιάμεση έκθεση στο Ευρωπαϊκό Κοινοβούλιο και στο Συμβούλιο το δεύτερο εξάμηνο του 2013. Το 2015 διενεργείται πλήρης ανεξάρτητη αξιολόγηση. Με βάση την εν λόγω αξιολόγηση, η Επιτροπή αξιολογεί τη συνάφεια της πρωτοβουλίας για ομόλογα έργων στην “Ευρώπη 2020” και την αποτελεσματικότητά της από άποψη αύξησης του όγκου των επενδύσεων σε έργα προτεραιότητας και βελτίωσης της αποτελεσματικότητας των δαπανών της Ένωσης. Βάσει της αξιολόγησης αυτής, η Επιτροπή, λαμβάνοντας υπόψη όλες τις επιλογές, μελετά το ενδεχόμενο να προτείνει κατάλληλες κανονιστικές αλλαγές, περιλαμβανομένων νομοθετικών αλλαγών, συγκεκριμένα εάν η προβλεπόμενη αποδοχή από την αγορά δεν είναι ικανοποιητική ή σε περίπτωση που καταστούν διαθέσιμοι επαρκείς εναλλακτικοί πόροι μακροπρόθεσμης χρηματοδότησης με δανειακά κεφάλαια.». 5) Στο άρθρο 17 παράγραφος 1 προστίθεται το ακόλουθο εδάφιο: «Η ενδιάμεση έκθεση που προβλέπεται στο άρθρο 16 παράγραφος 2α περιλαμβάνει επίσης κατάλογο των έργων που επωφελήθηκαν από το μέσο καταμερισμού κινδύνου για ομόλογα έργων που αναφέρεται στο άρθρο 6 παράγραφος 1 στοιχείο ζ), με πληροφορίες σχετικά με τους όρους των εκδοθέντων ομολόγων και τους τύπους των τρεχόντων και δυνητικών μελλοντικών επενδυτών.». 6) Το παράρτημα γίνεται παράρτημα I και οι λέξεις «το παράρτημα» στο άρθρο 6 παράγραφος 1 στοιχείο δ) αντικαθίστανται ακολούθως από «το παράρτημα I». 7) Προστίθεται το ακόλουθο παράρτημα: «ΠΑΡΑΡΤΗΜΑ Ια Κύριοι όροι, προϋποθέσεις και διαδικασίες του μέσου καταμερισμού κινδύνου για τα ομόλογα έργων του άρθρου 6 παράγραφος 1 στοιχείο ζ). Η ΕΤΕπ είναι εταίρος καταμερισμού του κινδύνου και διαχειρίζεται τη συνεισφορά της Ένωσης στο μέσο καταμερισμού κινδύνου για ομόλογα έργων για λογαριασμό της Ένωσης. Λεπτομερέστεροι όροι και προϋποθέσεις για την εφαρμογή του μέσου αυτού, περιλαμβανομένων της παρακολούθησης και του ελέγχου του, καθορίζονται σε συμφωνία συνεργασίας μεταξύ της Επιτροπής και της ΕΤΕπ, λαμβανομένων υπόψη των διατάξεων του παρόντος παραρτήματος. α) Η διευκόλυνση της ΕΤΕπ 1. Το μέσο καταμερισμού κινδύνου για ομόλογα έργων θα είναι σχεδιασμένο για κάθε επιλέξιμο έργο ως διευκόλυνση μειωμένης εξασφάλισης υπό μορφή χρεωστικού μέσου ή διευκόλυνσης για απρόβλεπτα (εγγύησης) ή και των δύο προκειμένου να διευκολύνεται η έκδοση ομολόγου έργων. 2. Σε περίπτωση που η ΕΤΕπ είναι ή καταστεί πιστωτής έργου, τα δικαιώματα της ΕΤΕπ δυνάμει του μέσου καταμερισμού κινδύνου για ομόλογα έργων κατατάσσονται ως υποδεέστερα της εξυπηρέτησης του χρέους των χρεωστικών τίτλων αυξημένης εξασφάλισης ενώ έχουν προτεραιότητα έναντι της αυτοχρηματοδότησης και κάθε συναφούς χρηματοδότησης. 3. Η διευκόλυνση δεν υπερβαίνει το 20 % του συνολικού ποσού των εκδοθέντων χρεωστικών τίτλων αυξημένης εξασφάλισης. β) Προϋπολογισμός ΔΕΔ-Μ: - 2012: Έως 100 εκατ. EUR - 2013: Έως το συνολικό ποσό 200 εκατ. EUR που θα ανακατανεμηθούν από τον προϋπολογισμό ΔΕΔ-Μ που διατίθεται για το μέσο εγγύησης δανείων για έργα ΔΕΔ-Μ που αναφέρεται στο παράρτημα I αλλά δεν έχει δαπανηθεί. ΔΕΔ-Ε: 2013: Έως 10 εκατ. EUR. Η αίτηση μεταφοράς για το ποσό του 2012 εκδίδεται χωρίς περιττή καθυστέρηση μετά την υπογραφή της συμφωνίας συνεργασίας. Η αίτηση μεταφοράς για τα επόμενα έτη εκδίδεται μέχρι τις 31 Δεκεμβρίου του προηγούμενου έτους. Σε όλες τις περιπτώσεις η αίτηση μεταφοράς συνοδεύεται από πρόβλεψη για την αναγκαιότητα της προβλεπόμενης ενωσιακής συνεισφοράς. Κατά περίπτωση, η εν λόγω πρόβλεψη μπορεί να χρησιμεύσει ως βάση για την κατόπιν αίτησης μείωση των ποσών, η οποία αποφασίζεται σύμφωνα με τη διαδικασία του άρθρου 15 παράγραφος 2. γ) Καταπιστευματικός λογαριασμός 1. Η ΕΤΕπ ανοίγει δύο καταπιστευματικούς λογαριασμούς (έναν για τα έργα στο πλαίσιο του ΔΕΔ-Μ και έναν για τα έργα στο πλαίσιο του ΔΕΔ-Ε) στους οποίους τηρείται η ενωσιακή συνεισφορά και έσοδα που προκύπτουν από την ενωσιακή συνεισφορά. Ο καταπιστευματικός λογαριασμός για τα ΔΕΔ-Μ μπορεί να συγχωνευθεί με τον καταπιστευματικό λογαριασμό που έχει συσταθεί για το μέσο εγγύησης δανείων για τα έργα ΔΕΔ-Μ που αναφέρεται στο παράρτημα I, υπό τον όρο ότι το μέτρο αυτό δεν επηρεάζει την ποιότητα της υποβολής εκθέσεων και της παρακολούθησης όπως ορίζονται στα στοιχεία ι) και ια). 2. Λόγω της περιορισμένης διάρκειας της πιλοτικής φάσης, οι τόκοι των καταπιστευματικών λογαριασμών και τα λοιπά έσοδα που προκύπτουν από την ενωσιακή συνεισφορά, όπως πριμοδοτήσεις εγγυήσεων, τόκοι και περιθώρια κινδύνου για ποσά που έχουν εκταμιευθεί από την ΕΤΕπ, προστίθενται στους πόρους του καταπιστευματικού λογαριασμού. Ωστόσο, η Επιτροπή μπορεί να αποφασίσει, σύμφωνα με τη διαδικασία του άρθρου 15 παράγραφος 2, ότι πρέπει να επιστραφούν στα κονδύλια ΔΕΔ-Μ ή ΔΕΔ-Ε του προϋπολογισμού. δ) Χρησιμοποίηση της ενωσιακής συνεισφοράς Η ενωσιακή συνεισφορά χρησιμοποιείται από την ΕΤΕπ: 1. προς την πρόβλεψη κινδύνου από άποψη πρώτου τμήματος ζημιών για τις διευκολύνσεις μειωμένης εξασφάλισης του επιλέξιμου χαρτοφυλακίου έργων, σύμφωνα με τους σχετικούς κανόνες της ΕΤΕπ και αξιολόγηση κινδύνου που έχει διενεργηθεί από την ΕΤΕπ δυνάμει των εφαρμοστέων πολιτικών της, 2. για την κάλυψη οποιουδήποτε μη συνδεδεμένου με κάποιο έργο επιλέξιμου κόστους που έχει σχέση με τη σύσταση και τη διοίκηση του μέσου καταμερισμού κινδύνου για ομόλογα έργων, περιλαμβανομένης της αξιολόγησής του. ε) Καταμερισμός των κινδύνων και των εσόδων Το σχέδιο καταμερισμού του κινδύνου που προκύπτει από στοιχείο δ) αντανακλάται με τον κατάλληλο επιμερισμό, ανάμεσα στην Ένωση και την ΕΤΕπ, της αμοιβής ανάληψης κινδύνου που χρεώνεται από την ΕΤΕπ στο έτερο συμβαλλόμενο μέρος για κάθε διευκόλυνση που συναποτελεί το χαρτοφυλάκιο. Με την επιφύλαξη των διατάξεων που ισχύουν για τον καταμερισμό κινδύνου για το μέσο εγγύησης δανείων για έργα ΔΕΔ-Μ, που αναφέρεται στο παράρτημα I στο πλαίσιο του παρόντος κανονισμού, το σχέδιο καταμερισμού κινδύνου για ομόλογα έργων ισχύει και για το εν λόγω μέσο, περιλαμβανομένων των πράξεων του υφιστάμενου χαρτοφυλακίου του. στ) Τιμολόγηση Η τιμολόγηση των διευκολύνσεων ομολόγων έργων βασίζεται στην αμοιβή ανάληψης κινδύνου σύμφωνα με τους σχετικούς συνήθεις κανόνες και κριτήρια της ΕΤΕπ. ζ) Διαδικασία αίτησης Οι αιτήσεις για κάλυψη κινδύνου δυνάμει του μέσου καταμερισμού κινδύνου για ομόλογα έργων απευθύνονται στην ΕΤΕπ σύμφωνα με τη συνήθη διαδικασία υποβολής αιτήσεων της ΕΤΕπ. η) Διαδικασία έγκρισης Η ΕΤΕπ πραγματοποιεί τον δέοντα οικονομικό, τεχνικό και νομικό έλεγχο καθώς και έλεγχο των κινδύνων και αποφασίζει σχετικά με τη χρήση του μέσου καταμερισμού κινδύνου για ομόλογα έργων και επιλέγει τον κατάλληλο τύπο διευκόλυνσης μειωμένης εξασφάλισης σύμφωνα με τους συνήθεις κανόνες και κριτήριά της, συγκεκριμένα τις κατευθυντήριες γραμμές της ΕΤΕπ για την πολιτική πιστωτικού κινδύνου και τα κριτήρια επιλογής της ΕΤΕπ στον κοινωνικό και περιβαλλοντικό τομέα και στον τομέα του κλίματος. θ) Διάρκεια 1. Το τελευταίο τμήμα της ενωσιακής συνεισφοράς στο μέσο καταμερισμού κινδύνου για ομόλογα έργων αποφασίζεται το αργότερο μέχρι την 31η Δεκεμβρίου 2013. Η πραγματική έγκριση των διευκολύνσεων ομολόγων έργων από το Συμβούλιο των Διοικητών της ΕΤΕπ πρέπει να οριστικοποιηθεί το αργότερο έως τις 31 Δεκεμβρίου 2014. 2. Σε περίπτωση λήξης του μέσου καταμερισμού κινδύνου για ομόλογα έργων κατά τη διάρκεια του τρέχοντος πολυετούς δημοσιονομικού πλαισίου, οποιοδήποτε υπόλοιπο του καταπιστευματικού λογαριασμού, εκτός από τα δεσμευμένα κεφάλαια και τα κεφάλαια που απαιτούνται για να καλύψουν άλλα επιλέξιμα κόστη και δαπάνες, επιστρέφεται στα κονδύλια ΔΕΔ-Μ, ΔΕΔ-Ε του προϋπολογισμού. 3. Τα ποσά που διατίθενται στο μέσο καταμερισμού κινδύνου για ομόλογα έργων επιστρέφονται στον αντίστοιχο καταπιστευματικό λογαριασμό όταν λήγουν οι διευκολύνσεις ή εξοφλούνται υπό την προϋπόθεση ότι η κάλυψη κινδύνου παραμένει επαρκής. ι) Υποβολή εκθέσεων Οι ρυθμίσεις για την ετήσια υποβολή εκθέσεων σχετικά με την εφαρμογή του μέσου καταμερισμού κινδύνου για ομόλογα έργων συμφωνούνται μεταξύ της Επιτροπής και της ΕΤΕπ. Επιπλέον, η Επιτροπή, με τη στήριξη της ΕΤΕπ, υποβάλλει ανά εξάμηνο στο Ευρωπαϊκό Κοινοβούλιο και στο Συμβούλιο έκθεση σχετικά με την εφαρμογή, αρχής γενομένης έξι μήνες μετά την υπογραφή της συμφωνίας συνεργασίας που αναφέρεται στο άρθρο 6 παράγραφος 1 στοιχείο ζ). ια) Παρακολούθηση, έλεγχος και αξιολόγηση Η Επιτροπή παρακολουθεί την εφαρμογή του μέσου, μεταξύ άλλων με επιτόπιους ελέγχους ανάλογα με την περίπτωση, και διενεργεί εξακρίβωση και έλεγχο σύμφωνα με τον κανονισμό (ΕΚ, Ευρατόμ) αριθ. 1605/2002. Η ΕΤΕπ διαχειρίζεται τις διευκολύνσεις μειωμένης εξασφάλισης σύμφωνα με τους δικούς της κανόνες και διαδικασίες, συμπεριλαμβανομένων των ενδεδειγμένων μέτρων ελέγχου και παρακολούθησης. Παράλληλα, το Συμβούλιο των Διοικητών της ΕΤΕπ, στο οποίο εκπροσωπούνται η Επιτροπή και τα κράτη μέλη, εγκρίνει κάθε διευκόλυνση μειωμένης εξασφάλισης και μεριμνά για τη διαχείριση της ΕΤΕπ σύμφωνα με το καταστατικό της και με τις γενικές οδηγίες που ορίζονται από το Συμβούλιο των Διοικητών. Η Επιτροπή και η ΕΤΕπ υποβάλλουν ενδιάμεση έκθεση σχετικά με τη λειτουργία του μέσου καταμερισμού κινδύνου για ομόλογα έργων στο Ευρωπαϊκό Κοινοβούλιο και στο Συμβούλιο το δεύτερο εξάμηνο του 2013 με στόχο τον βέλτιστο σχεδιασμό του εν λόγω μέσου. Μετά την έγκριση των τελικών πράξεων των ομολόγων έργων διενεργείται πλήρης ανεξάρτητη αξιολόγηση το 2015. Η αξιολόγηση καλύπτει, μεταξύ άλλων, την προσθετικότητα σε σύγκριση με άλλα μέσα της Ένωσης ή κράτους μέλους και τυχόν άλλες υφιστάμενες μορφές μακροπρόθεσμης δανειακής χρηματοδότησης, το πολλαπλασιαστικό αποτέλεσμα που επιτυγχάνεται, αξιολόγηση των συνεπαγόμενων κινδύνων καθώς και της δημιουργίας ή διόρθωσης στρεβλωτικών επιπτώσεων, εφόσον υπάρχουν. Η αξιολόγηση καλύπτει επίσης τον αντίκτυπο στη “χρηματοπιστωτική βιωσιμότητα” των έργων, τον όγκο, τους όρους και το κόστος της έκδοσης ομολόγων, την επίδραση στην ευρύτερη αγορά ομολόγων, καθώς και πτυχές που αφορούν τον ελέγχοντα πιστωτή και τις συμβάσεις. Παρέχει επίσης, ει δυνατόν, σύγκριση κόστους με εναλλακτικά μέσα χρηματοδότησης των έργων, συμπεριλαμβανομένων των τραπεζικών δανείων. Κατά τη διάρκεια της πιλοτικής φάσης αξιολογείται κάθε επιλεγέν έργο.». Άρθρο 3 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Ιουλίου 2012.

Πιστωτική αγορά

ΔΗΜΟΣΙΟΝΟΜΙΚΑ

Ενεργειακή πολιτική


ΚΑΝΟΝΙΣΜΌΣ (ΕΕ) αριθ. 477/2011 ΤΗΣ ΕΠΙΤΡΟΠΉΣ της 17ης Μαΐου 2011 για την έναρξη έρευνας όσον αφορά την πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 511/2010 του Συμβουλίου στις εισαγωγές ορισμένων συρμάτων από μολυβδαίνιο, καταγωγής Λαϊκής Δημοκρατίας της Κίνας, από εισαγωγές ορισμένων συρμάτων από μολυβδαίνιο που αποστέλλονται από τη Μαλαισία και την Ελβετία, ανεξάρτητα από το εάν δηλώνονται ως καταγωγής Μαλαισίας και Ελβετίας ή όχι και για την υποβολή των εν λόγω εισαγωγών σε καταγραφή Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 13 παράγραφος 3 και το άρθρο 14 παράγραφοι 3 και 5, Κατόπιν διαβουλεύσεων με τη συμβουλευτική επιτροπή σύμφωνα με το άρθρο 13 παράγραφος 3 και το άρθρο 14 παράγραφος 3 του βασικού κανονισμού, Εκτιμώντας τα ακόλουθα: Α. ΑΙΤΗΣΗ (1) Η Ευρωπαϊκή Επιτροπή («η Επιτροπή») έλαβε αίτηση σύμφωνα με το άρθρο 13 παράγραφος 3 και το άρθρο 14 παράγραφος 5 του βασικού κανονισμού για να διερευνήσει την πιθανή καταστρατήγηση των μέτρων αντιντάμπινγκ που έχουν επιβληθεί στις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας, και για να επιβάλει την υποβολή σε καταγραφή των εισαγωγών ορισμένων συρμάτων από μολυβδαίνιο που αποστέλλονται από τη Μαλαισία και την Ελβετία, ανεξάρτητα από το εάν δηλώνονται ως καταγωγής Μαλαισίας και Ελβετίας ή όχι. (2) Η αίτηση υποβλήθηκε στις 4 Απριλίου 2011 από την Ευρωπαϊκή Ένωση Μετάλλων (Eurometaux) εξ ονόματος ενός ενωσιακού παραγωγού ορισμένων συρμάτων από μολυβδαίνιο. Β. ΠΡΟΪΟΝ (3) Το προϊόν που εξετάζεται για πιθανή καταστρατήγηση των μέτρων αντιντάμπινγκ είναι το σύρμα από μολυβδαίνιο που περιέχει κατά βάρος τουλάχιστον 99,95 % μολυβδαίνιο, του οποίου η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, καταγωγής Λαϊκής Δημοκρατίας της Κίνας, το οποίο υπάγεται επί του παρόντος στον κωδικό ΣΟ ex 8102 96 00 («το υπό εξέταση προϊόν»). (4) Το προϊόν που αποτέλεσε αντικείμενο της έρευνας είναι το ίδιο με εκείνο που αναφέρεται στην προηγούμενη αιτιολογική σκέψη, αλλά αποστέλλεται από τη Μαλαισία και την Ελβετία, είτε είναι καταγωγής Μαλαισίας και Ελβετίας είτε όχι, και επί του παρόντος υπάγεται στον ίδιο κωδικό ΣΟ με το υπό εξέταση προϊόν. Γ. ΙΣΧΥΟΝΤΑ ΜΕΤΡΑ (5) Τα μέτρα που ισχύουν επί του παρόντος και που πιθανώς καταστρατηγούνται συνίστανται σε μέτρα αντιντάμπινγκ που έχουν επιβληθεί με τον εκτελεστικό κανονισμό (ΕΕ) αριθ. 511/2010 του Συμβουλίου (2). Δ. ΑΙΤΙΟΛΟΓΗΣΗ (6) Η αίτηση περιέχει επαρκείς εκ πρώτης όψεως αποδείξεις ότι τα μέτρα αντιντάμπινγκ για τις εισαγωγές ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας καταστρατηγούνται με μεταφόρτωση μέσω της Μαλαισίας και της Ελβετίας. Τα αποδεικτικά στοιχεία που υποβλήθηκαν είναι τα εξής: Από την αίτηση προκύπτει ότι σημειώθηκε σημαντική μεταβολή του τρόπου διεξαγωγής των εμπορικών συναλλαγών που αφορούν τις εξαγωγές από τη Λαϊκή Δημοκρατία της Κίνας, τη Μαλαισία και την Ελβετία στην Ένωση μετά την επιβολή των μέτρων στο υπό εξέταση προϊόν, για την οποία δεν υπάρχει επαρκής λόγος ή αιτιολόγηση άλλη εκτός της επιβολής του δασμού. Η μεταβολή αυτή στον τρόπο διεξαγωγής των εμπορικών συναλλαγών φαίνεται να οφείλεται στη μεταφόρτωση ορισμένων συρμάτων από μολυβδαίνιο καταγωγής Λαϊκής Δημοκρατίας της Κίνας μέσω της Μαλαισίας και της Ελβετίας. Επιπλέον, η αίτηση περιέχει επαρκή εκ πρώτης όψεως αποδεικτικά στοιχεία από τα οποία προκύπτει ότι εξουδετερώνονται οι επανορθωτικές συνέπειες των ισχυόντων μέτρων αντιντάμπινγκ για το υπό εξέταση προϊόν όσον αφορά τις ποσότητες. Σημαντικής ποσότητας εισαγωγές του προϊόντος που αποτελεί αντικείμενο της έρευνας φαίνεται να έχουν αντικαταστήσει τις εισαγωγές του υπό εξέταση προϊόντος. Επιπροσθέτως, η Επιτροπή διαθέτει επαρκή στοιχεία που αποδεικνύουν ότι οι εισαγωγές του προϊόντος που αποτελεί αντικείμενο της έρευνας πραγματοποιούνται σε τιμές πολύ χαμηλότερες της μη ζημιογόνου τιμής που καθορίστηκε στην έρευνα και η οποία οδήγησε στα ισχύοντα μέτρα, προσαρμοσμένες στη μείωση των τιμών των πρώτων υλών. Τέλος, η αίτηση περιέχει επαρκή εκ πρώτης όψεως αποδεικτικά στοιχεία σύμφωνα με τα οποία οι τιμές του προϊόντος που αποτελεί αντικείμενο της έρευνας αποτελούν αντικείμενο ντάμπινγκ σε σχέση με την κανονική τιμή που είχε καθοριστεί προηγουμένως για το υπό εξέταση προϊόν, προσαρμοσμένες στη μείωση των τιμών των πρώτων υλών. Εάν, κατά τη διάρκεια της έρευνας, διαπιστωθούν πρακτικές καταστρατήγησης μέσω της Μαλαισίας και της Ελβετίας που προβλέπονται στο άρθρο 13 του βασικού κανονισμού, εκτός από τη μεταφόρτωση, η έρευνα μπορεί να καλύψει και αυτές τις πρακτικές. Ε. ΔΙΑΔΙΚΑΣΙΑ Βάσει των ανωτέρω, η Επιτροπή κατέληξε στο συμπέρασμα ότι υπάρχουν επαρκή αποδεικτικά στοιχεία που δικαιολογούν την έναρξη έρευνας, σύμφωνα με το άρθρο 13 του βασικού κανονισμού, και την υποβολή σε καταγραφή, σύμφωνα με το άρθρο 14 παράγραφος 5 του βασικού κανονισμού, των εισαγωγών του προϊόντος που αποτελεί αντικείμενο της έρευνας, είτε δηλώνονται ως καταγωγής Μαλαισίας και Ελβετίας είτε όχι. α) Ερωτηματολόγια Προκειμένου να λάβει τις πληροφορίες που κρίνει απαραίτητες για την έρευνά της, η Επιτροπή θα αποστείλει ερωτηματολόγια στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Μαλαισία και στην Ελβετία, στους γνωστούς εξαγωγείς/παραγωγούς και στις γνωστές ενώσεις εξαγωγέων/παραγωγών στη Λαϊκή Δημοκρατία της Κίνας, στους γνωστούς εισαγωγείς και στις γνωστές ενώσεις εισαγωγέων στην Ένωση και στις αρχές της Λαϊκής Δημοκρατίας της Κίνας, της Μαλαισίας και της Ελβετίας. Ενδεχομένως, κατά περίπτωση, μπορούν να ζητηθούν πληροφορίες και από τον ενωσιακό κλάδο παραγωγής. Σε κάθε περίπτωση, όλα τα ενδιαφερόμενα μέρη οφείλουν να επικοινωνήσουν με την Επιτροπή το συντομότερο δυνατό, και το αργότερο εντός της προθεσμίας που ορίζεται στο άρθρο 3 του παρόντος κανονισμού, και να ζητήσουν ερωτηματολόγιο εντός της προθεσμίας που ορίζεται στο άρθρο 3 παράγραφος 1 του παρόντος κανονισμού, δεδομένου ότι η προθεσμία που καθορίζεται στο άρθρο 3 παράγραφος 2 του παρόντος κανονισμού ισχύει για όλα τα ενδιαφερόμενα μέρη. Οι αρχές της Λαϊκής Δημοκρατίας της Κίνας, της Μαλαισίας και της Ελβετίας θα ενημερωθούν για την έναρξη της έρευνας. β) Συγκέντρωση πληροφοριών και ακροάσεις Όλα τα ενδιαφερόμενα μέρη καλούνται διά του παρόντος να γνωστοποιήσουν τις απόψεις τους γραπτώς και να υποβάλουν αποδεικτικά στοιχεία. Επιπλέον, η Επιτροπή μπορεί να δεχτεί σε ακρόαση τα ενδιαφερόμενα μέρη, εφόσον υποβάλουν αίτηση γραπτώς και αποδείξουν ότι υπάρχουν ιδιαίτεροι λόγοι για τους οποίους θα πρέπει να γίνουν δεκτά σε ακρόαση. γ) Απαλλαγή από την υποχρέωση καταγραφής εισαγωγών ή από τα μέτρα Σύμφωνα με το άρθρο 13 παράγραφος 4 του βασικού κανονισμού, οι εισαγωγές του προϊόντος που αποτελεί αντικείμενο της έρευνας μπορούν να απαλλαγούν από την υποχρέωση καταγραφής ή από τα μέτρα, εάν η εισαγωγή δεν συνιστά καταστρατήγηση. Δεδομένου ότι η πιθανή καταστρατήγηση λαμβάνει χώρα εκτός της Ένωσης, μπορούν να παραχωρηθούν απαλλαγές, σύμφωνα με το άρθρο 13 παράγραφος 4 του βασικού κανονισμού, σε παραγωγούς ορισμένων συρμάτων από μολυβδαίνιο στη Μαλαισία και στην Ελβετία, οι οποίοι μπορούν να αποδείξουν ότι δεν συνδέονται (3) με οποιονδήποτε παραγωγό που υπάγεται στα μέτρα (4) και διαπιστώνεται ότι δεν εμπλέκονται σε πρακτικές καταστρατήγησης όπως ορίζεται στα άρθρα 13 παράγραφοι 1 και 2 του βασικού κανονισμού. Οι παραγωγοί που επιθυμούν να απαλλαγούν θα πρέπει να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της προθεσμίας που ορίζεται στο άρθρο 3 παράγραφος 3 του παρόντος κανονισμού. ΣΤ. ΚΑΤΑΓΡΑΦΗ Σύμφωνα με το άρθρο 14 παράγραφος 5 του βασικού κανονισμού, οι εισαγωγές του προϊόντος που αποτελεί αντικείμενο της έρευνας θα πρέπει να υποβάλλονται σε καταγραφή, ούτως ώστε να διασφαλιστεί ότι, σε περίπτωση που επιβεβαιωθεί η καταστρατήγηση, θα είναι δυνατή η επιβολή δασμών αντιντάμπινγκ κατάλληλου ύψους, με αναδρομική ισχύ από την ημερομηνία καταγραφής των εν λόγω εισαγωγών που αποστέλλονται από τη Μαλαισία και την Ελβετία. Ζ. ΠΡΟΘΕΣΜΙΕΣ Για λόγους χρηστής διοίκησης, θα πρέπει να ορίζονται οι προθεσμίες εντός των οποίων: - τα ενδιαφερόμενα μέρη πρέπει να αναγγελθούν στην Επιτροπή, να γνωστοποιήσουν γραπτώς τις απόψεις τους και να υποβάλουν απαντήσεις στο ερωτηματολόγιο ή τυχόν άλλα στοιχεία, προκειμένου να ληφθούν υπόψη κατά την έρευνα, - οι παραγωγοί στη Μαλαισία και στην Ελβετία μπορούν να ζητήσουν απαλλαγή από την καταγραφή των εισαγωγών ή από τα μέτρα, - τα ενδιαφερόμενα μέρη μπορούν να υποβάλουν γραπτή αίτηση για να γίνουν δεκτά σε ακρόαση από την Επιτροπή. Εφιστάται η προσοχή στο γεγονός ότι η άσκηση των περισσότερων διαδικαστικών δικαιωμάτων που ορίζονται στον βασικό κανονισμό εξαρτάται από το εάν το ενδιαφερόμενο μέρος θα αναγγελθεί εντός των προθεσμιών που ορίζονται στο άρθρο 3 του παρόντος κανονισμού. Η. ΑΡΝΗΣΗ ΣΥΝΕΡΓΑΣΙΑΣ Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε θετικά είτε αρνητικά, με βάση τα διαθέσιμα πραγματικά στοιχεία, όπως προβλέπεται στο άρθρο 18 του βασικού κανονισμού. Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία. Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνο εν μέρει, οπότε τα συμπεράσματα βασίζονται στα διαθέσιμα στοιχεία σύμφωνα με το άρθρο 18 του βασικού κανονισμού, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ’ ό,τι θα ήταν αν είχε συνεργαστεί. Θ. ΧΡΟΝΟΔΙΑΓΡΑΜΜΑ ΤΗΣ ΕΡΕΥΝΑΣ Η έρευνα θα ολοκληρωθεί, σύμφωνα με το άρθρο 13 παράγραφος 3 του βασικού κανονισμού, εντός εννέα μηνών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης. Ι. ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ Σημειώνεται ότι οποιαδήποτε δεδομένα προσωπικού χαρακτήρα συγκεντρωθούν κατ’ αυτή την έρευνα θα αντιμετωπιστούν σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (5). ΙΑ. ΣΥΜΒΟΥΛΟΣ ΑΚΡΟΑΣΕΩΝ Σημειώνεται επίσης ότι, αν τα ενδιαφερόμενα μέρη θεωρούν ότι αντιμετωπίζουν δυσκολίες κατά την άσκηση του δικαιώματός τους υπεράσπισης, μπορούν να ζητήσουν την παρέμβαση του συμβούλου ακροάσεων της Γενικής Διεύθυνσης Εμπορίου. Ο σύμβουλος ακροάσεων ενεργεί ως διαμεσολαβητής μεταξύ των ενδιαφερόμενων μερών και των υπηρεσιών της Επιτροπής παρέχοντας, εφόσον είναι απαραίτητο, συμβουλές για διαδικαστικά θέματα που αφορούν την προστασία των συμφερόντων τους στην εν λόγω έρευνα, ιδίως όσον αφορά θέματα σχετικά με την πρόσβαση στον φάκελο, την εμπιστευτικότητα, την παράταση των προθεσμιών και την επεξεργασία των παρατηρήσεων που υποβάλλονται γραπτώς και/ή προφορικώς. Για περισσότερες πληροφορίες και στοιχεία επικοινωνίας, τα ενδιαφερόμενα μέρη μπορούν να ανατρέξουν στις ιστοσελίδες του συμβούλου ακροάσεων στον δικτυακό τόπο της Γενικής Διεύθυνσης Εμπορίου (http://ec.europa.eu/trade), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κινείται έρευνα δυνάμει του άρθρου 13 παράγραφος 3 του κανονισμού (ΕΚ) αριθ. 1225/2009, με σκοπό να διαπιστωθεί εάν οι εισαγωγές στην Ένωση ορισμένων συρμάτων από μολυβδαίνιο, που περιέχουν κατά βάρος τουλάχιστον 99,95 % μολυβδαίνιο, των οποίων η μέγιστη διάσταση της εγκάρσιας τομής υπερβαίνει τα 1,35 mm αλλά όχι και τα 4,0 mm, που αποστέλλονται από τη Μαλαισία και την Ελβετία, είτε δηλώνονται ως καταγωγής Μαλαισίας και Ελβετίας είτε όχι, που επί του παρόντος υπάγονται στον κωδικό ΣΟ ex 8102 96 00 (κωδικός Taric 8102960011), καταστρατηγούν τα μέτρα που επιβάλλει ο εκτελεστικός κανονισμός (ΕΕ) αριθ. 511/2010 του Συμβουλίου. Άρθρο 2 Οι τελωνειακές αρχές καλούνται, δυνάμει του άρθρου 13 παράγραφος 3 και του άρθρου 14 παράγραφος 5 του κανονισμού (ΕΚ) αριθ. 1225/2009, να λάβουν τα κατάλληλα μέτρα για την καταγραφή των εισαγωγών στην Ένωση που προσδιορίζονται στο άρθρο 1 του παρόντος κανονισμού. Η καταγραφή λήγει εννέα μήνες μετά την ημερομηνία έναρξης ισχύος του παρόντος κανονισμού. Η Επιτροπή μπορεί να ζητήσει, με κανονισμό, από τις τελωνειακές αρχές να παύσουν την καταγραφή όσον αφορά τις εισαγωγές στην Ένωση προϊόντων που κατασκευάζονται από παραγωγούς οι οποίοι ζήτησαν απαλλαγή από την καταγραφή και για τους οποίους δεν διαπιστώθηκε καταστρατήγηση των δασμών αντιντάμπινγκ. Άρθρο 3 1. Τα ερωτηματολόγια θα πρέπει να ζητηθούν από την Επιτροπή εντός 15 ημερών από τη δημοσίευση του παρόντος κανονισμού στην Επίσημη Εφημερίδα της Ευρωπαϊκής Ένωσης. 2. Τα ενδιαφερόμενα μέρη, προκειμένου να ληφθούν υπόψη οι παρατηρήσεις τους κατά την έρευνα, οφείλουν να αναγγελθούν ερχόμενα σε επαφή με την Επιτροπή, να κοινοποιήσουν τις απόψεις τους γραπτώς και να απαντήσουν στο ερωτηματολόγιο ή να υποβάλουν τυχόν άλλες πληροφορίες, εντός 37 ημερών από την ημερομηνία δημοσίευσης του παρόντος κανονισμού στην Επίσημη Εφημερίδα της Ευρωπαϊκής Ένωσης, εκτός αν προσδιορίζεται διαφορετικά. 3. Οι παραγωγοί στη Μαλαισία και στην Ελβετία που ζητούν να απαλλαγούν από την υποχρέωση καταγραφής των εισαγωγών ή των μέτρων οφείλουν να υποβάλουν αίτηση συνοδευόμενη από τα κατάλληλα αποδεικτικά στοιχεία εντός της ίδιας προθεσμίας των 37 ημερών. 4. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας των 37 ημερών, να γίνουν δεκτά σε ακρόαση από την Επιτροπή. 5. Οποιαδήποτε στοιχεία, οποιαδήποτε αίτηση για ακρόαση ή για ερωτηματολόγιο καθώς επίσης και οποιαδήποτε αίτηση για απαλλαγή από την καταγραφή εισαγωγών ή από τα μέτρα πρέπει να υποβάλλονται γραπτώς (όχι σε ηλεκτρονική μορφή, εκτός αν ορίζεται διαφορετικά) και πρέπει να αναφέρεται το ονοματεπώνυμο, η διεύθυνση, η ηλεκτρονική διεύθυνση, καθώς και οι αριθμοί τηλεφώνου και φαξ του ενδιαφερόμενου μέρους. Όλα τα γραπτώς υποβαλλόμενα στοιχεία, συμπεριλαμβανομένων των στοιχείων που απαιτούνται από τον παρόντα κανονισμό, οι απαντήσεις στο ερωτηματολόγιο και η αλληλογραφία που παρέχουν τα ενδιαφερόμενα μέρη εμπιστευτικώς φέρουν την ένδειξη «Limited» (Περιορισμένης διανομής) (6) και, σύμφωνα με το άρθρο 19 παράγραφος 2 του βασικού κανονισμού, συνοδεύονται από μη εμπιστευτικού χαρακτήρα περίληψη, η οποία φέρει την ένδειξη «For inspection by interested parties» (Για επιθεώρηση από τα ενδιαφερόμενα μέρη). Διεύθυνση της Επιτροπής για την αλληλογραφία: European Commission Directorate-General for Trade Directorate Η Office: N105 4/92 1049 Bruxelles/Brussel BELGIQUE/BELGIË Φαξ +32 2295 65 05 Άρθρο 4 Ο παρών κανονισμός αρχίζει να ισχύει την επομένη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Μαΐου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 1359/2011 ΤΟΥ ΣΥΜΒΟΥΛΊΟΥ της 19ης Δεκεμβρίου 2011 για την τροποποίηση του κανονισμού (ΕΕ) αριθ. 7/2010 σχετικά με το άνοιγμα και τον τρόπο διαχείρισης αυτόνομων ενωσιακών δασμολογικών ποσοστώσεων για ορισμένα γεωργικά και βιομηχανικά προϊόντα ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Προκειμένου να διασφαλισθεί επαρκής και αδιάκοπος εφοδιασμός σε ορισμένα προϊόντα των οποίων η παραγωγή στην Ένωση δεν επαρκεί και να αποφευχθεί κάθε διαταραχή της αγοράς για ορισμένα γεωργικά και βιομηχανικά προϊόντα, ανοίχθηκαν αυτόνομες δασμολογικές ποσοστώσεις με τον κανονισμό (ΕΕ) αριθ. 7/2010 του Συμβουλίου (1). Στο πλαίσιο των εν λόγω δασμολογικών ποσοστώσεων τα προϊόντα μπορούν να εισαχθούν με μειωμένο ή μηδενικό δασμολογικό συντελεστή. Για τους ίδιους λόγους, πρέπει να ανοιχθούν, με ισχύ από 1ης Ιανουαρίου 2012 νέες δασμολογικές ποσοστώσεις με μηδενικό δασμολογικό συντελεστή για την ενδεδειγμένη ποσότητα για τα προϊόντα με αύξοντες αριθμούς 09.2928 και 09.2929, εντάσσοντας τα εν λόγω προϊόντα στον κατάλογο που περιλαμβάνεται στο παράρτημα του κανονισμού (ΕΕ) αριθ. 7/2010. (2) Ο όγκος της ποσόστωσης για τις αυτόνομες δασμολογικές ποσοστώσεις με αύξοντες αριθμούς 09.2624 και 09.2640 δεν επαρκεί για να καλύψει τις ανάγκες του κλάδου παραγωγής της Ένωσης κατά την τρέχουσα περίοδο ποσοστώσεων που λήγει στις 31 Δεκεμβρίου 2011. Ως εκ τούτου, ο εν λόγω όγκος των ποσοστώσεων θα πρέπει να αυξηθεί με ισχύ από 1ης Ιουλίου 2011. (3) Ο όγκος της ποσόστωσης για τις αυτόνομες δασμολογικές ποσοστώσεις με αύξοντες αριθμούς 09.2603, 09.2629, 09.2632, 09.2816 και 09.2977 θα πρέπει να αντικατασταθούν από τους όγκους που προβλέπονται στο παράρτημα του παρόντος κανονισμού. (4) Δεν είναι πλέον προς το συμφέρον της Ένωσης να συνεχίσει να παραχωρεί, το 2012, δασμολογικές ποσοστώσεις για τα προϊόντα με αύξοντες αριθμούς 09.2815, 09.2841 και 09.2992, για τα οποία καθορίστηκαν τέτοιες ποσοστώσεις το 2011. Οι ποσοστώσεις αυτές θα πρέπει, συνεπώς, να τερματισθούν με ισχύ από 1ης Ιανουαρίου 2012 και τα αντίστοιχα προϊόντα θα πρέπει να διαγραφούν από τον κατάλογο του παραρτήματος του κανονισμού (ΕΕ) αριθ. 7/2010. (5) Λόγω του μεγάλου αριθμού των απαιτούμενων τροποποιήσεων, και για λόγους σαφήνειας, θα πρέπει να αντικατασταθεί εξ ολοκλήρου το παράρτημα του κανονισμού (ΕΕ) αριθ. 7/2010. (6) Συνεπώς, ο κανονισμός (ΕΕ) αριθ. 7/2010 θα πρέπει να τροποποιηθεί αναλόγως. (7) Δεδομένου ότι η περίοδος ισχύος των ποσοστώσεων αρχίζει την 1η Ιανουαρίου 2012, ο παρών κανονισμός θα πρέπει να τεθεί σε εφαρμογή την ίδια ημερομηνία με άμεση ισχύ, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΕ) αριθ. 7/2010 αντικαθίσταται από το κείμενο που περιλαμβάνεται στο παράρτημα του παρόντος κανονισμού. Άρθρο 2 Από 1ης Ιουλίου 2011, στο παράρτημα του κανονισμού (ΕΕ) αριθ. 7/2010: - ο όγκος της ποσόστωσης για την αυτόνομη δασμολογική ποσόστωση με αύξοντα αριθμό 09.2624 ορίζεται σε 950 τόνους, - ο όγκος της ποσόστωσης για την αυτόνομη δασμολογική ποσόστωση με αύξοντα αριθμό 09.2640 ορίζεται σε 11 000 τόνους. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2012, εκτός από το άρθρο 2 που εφαρμόζεται από την 1η Ιουλίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Δεκεμβρίου 2011.

Εμπορικές πράξεις

Εμπορική νομοθεσία


ΑΠΌΦΑΣΗ ΤΟΥ ΣΥΜΒΟΥΛΊΟΥ της 8ης Οκτωβρίου 2010 σχετικά με την υπογραφή της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων (2010/621/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 στοιχείο α), σε συνδυασμό με το άρθρο 218 παράγραφος 5, την πρόταση της Ευρωπαϊκής Επιτροπής, Εκτιμώντας τα ακόλουθα: (1) Προκειμένου να εναρμονίσουν την πολιτική τους στον τομέα των θεωρήσεων με τις διατάξεις του κανονισμού (ΕΚ) αριθ. 539/2001 του Συμβουλίου, της 15ης Μαρτίου 2001, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (1), ορισμένα κράτη μέλη χορήγησαν απαλλαγή από την υποχρέωση θεώρησης στους υπηκόους της Ομοσπονδιακής Δημοκρατίας της Βραζιλίας («Βραζιλία») πριν από την προσχώρησή τους στην Ένωση, δεδομένου ότι η Βραζιλία βρίσκεται στον κατάλογο με τις τρίτες χώρες των οποίων οι υπήκοοι απαλλάσσονται από την υποχρέωση θεώρησης. (2) Για συνταγματικούς λόγους, η Βραζιλία αδυνατεί να χορηγήσει μονομερώς απαλλαγή από την υποχρέωση θεώρησης στα κράτη μέλη. Απαιτείται η σύναψη συμφωνίας για τη χορήγηση απαλλαγής από την υποχρέωση θεώρησης, η οποία κυρώνεται από το κοινοβούλιο της Βραζιλίας. (3) Η Βραζιλία έχει συνάψει διμερείς συμφωνίες απαλλαγής από την υποχρέωση θεώρησης με τα περισσότερα κράτη μέλη, οι οποίες είναι προγενέστερες είτε της προσχώρησής τους στην Ένωση ή της θέσπισης κοινής πολιτικής στον τομέα των θεωρήσεων. Πλην όμως, εξακολουθούν να υπάρχουν τέσσερα κράτη μέλη με τα οποία δεν συνήφθη κατά το παρελθόν διμερής συμφωνία απαλλαγής από την υποχρέωση θεώρησης, με αποτέλεσμα να εξακολουθεί να απαιτεί η Βραζιλία θεώρηση από τους υπηκόους των συγκεκριμένων κρατών μελών που επιθυμούν να την επισκεφθούν με σκοπό βραχεία διαμονή. (4) Ως εκ της φύσεως της κοινής πολιτικής στον τομέα των θεωρήσεων και λόγω της αποκλειστικής εξωτερικής αρμοδιότητας της Ένωσης στον συγκεκριμένο τομέα, μόνον η Ένωση δύναται να διαπραγματεύεται και να συνάπτει συμφωνίες απαλλαγής από την υποχρέωση θεώρησης, ενώ η δυνατότητα αυτή δεν αναγνωρίζεται στα επιμέρους κράτη μέλη. (5) Με γνώμονα τη μη αμοιβαία μεταχείριση που η Βραζιλία επιφυλάσσει σε ορισμένα κράτη μέλη, το Συμβούλιο, με απόφαση που εξέδωσε στις 18 Απριλίου 2008, εξουσιοδότησε την Επιτροπή να διαπραγματευθεί συμφωνία μεταξύ της Ένωσης και της Βραζιλίας σχετικά με τη χορήγηση απαλλαγής από τη θεώρηση βραχείας διαμονής, ούτως ώστε να διασφαλιστεί πλήρης αμοιβαία απαλλαγή από την υποχρέωση θεώρησης. (6) Οι διαπραγματεύσεις για τη συμφωνία άρχισαν στις 2 Ιουλίου 2008 και ολοκληρώθηκαν στις 19 Νοεμβρίου 2009. (7) Η συμφωνία μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων που μονογραφήθηκε στις Βρυξέλλες στις 28 Απριλίου 2010 θα πρέπει να υπογραφεί, με την επιφύλαξη της σύναψής της σε μεταγενέστερη ημερομηνία. (8) Η παρούσα απόφαση συνιστά ανάπτυξη των διατάξεων του κεκτημένου του Σένγκεν, στο οποίο δεν συμμετέχει το Ηνωμένο Βασίλειο σύμφωνα με την απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και της Βόρειας Ιρλανδίας να συμμετάσχει σε ορισμένες από τις διατάξεις του κεκτημένου του Σένγκεν (2). Επομένως, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. (9) Η παρούσα απόφαση αποτελεί ανάπτυξη των διατάξεων του κεκτημένου του Σένγκεν στο οποίο δεν συμμετέχει η Ιρλανδία, σύμφωνα με την απόφαση 2002/192/ΕΚ, της 28ης Φεβρουαρίου 2002, σχετικά με το αίτημα της Ιρλανδίας να συμμετάσχει σε ορισμένες διατάξεις του κεκτημένου του Σένγκεν (3). Επομένως, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η υπογραφή της συμφωνίας μεταξύ της Ευρωπαϊκής Ένωσης και της Ομοσπονδιακής Δημοκρατίας της Βραζιλίας για την απαλλαγή από την υποχρέωση θεώρησης βραχείας διαμονής για τους κατόχους διπλωματικών, υπηρεσιακών ή επίσημων διαβατηρίων («η συμφωνία») εγκρίνεται εξ ονόματος της Ένωσης, με την επιφύλαξη της σύναψης της συμφωνίας (4). Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης, με την επιφύλαξη της σύναψής της. Άρθρο 3 Η παρούσα απόφαση αρχίζει να ισχύει την ημέρα της έκδοσής της. Λουξεμβούργο, 8 Οκτωβρίου 2010.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Ιδιωτικό Διεθνές Δίκαιο